5 Kisah Serangan Siber Paling Popular Di Dunia

Kemunculan Internet adalah detik penting dalam sejarah moden. Ia adalah alat yang sempurna untuk dunia yang semakin global dan moden, yang kini telah bertukar menjadi keperluan harian yang serupa dengan barangan runcit.

Malangnya, internet juga datang dengan jenis ancaman keselamatan yang sama sekali baru atau istilah yang biasa digunakan adalah serangan siber.

Kerana banyak perkara harian ini memerlukan kebergantungan pada internet, i kini menjadi sasaran yang berpotensi untuk pelbagai serangan siber dari mana-mana sahaja di dunia yang bukan sahaja boleh menyebabkan kerugian tetapi dengan mudah menjadi malapetaka besar.

Bayangkan serangan yang mengakibat gangguan bekalan elektrik besar-besaran di seluruh negara, atau pengambil alihan secara jauh kemudahan nuklear yang dikawal oleh kerajaan. Kali ini, mari lihat 5 serangan siber yang pernah menggemparkan dunia.

Selama 21 hari pada tahun 1999, sistem NASA terpaksa ditutup kerana apa yang pada mulanya kelihatan sebagai serangan dengan ancaman besar terhadap keselamatan negara. 13 sistem telah terjejas, termasuk kawalan suhu dan kelembapan di tempat tinggal di Pusat Penerbangan Angkasa Marshall di Alabama.

Kerosakan keseluruhan ternyata melebihi $41,000 dalam kos peralatan dan buruh. Penggodam yang sama yang menggunakan nama 'c0mrade' dalam talian juga bertanggungjawab untuk serangan terhadap Agensi Pengurangan Ancaman Pertahanan pada masa yang sama.

Walaupun semuanya kelihatan seperti serangan serius terhadap AS oleh pasukan asing, ia ternyata dilakukan oleh seorang remaja yang kebosanan bernama Jonathan James, hanya berusia 15 tahun ketika dia ditahan dan dihantar ke pusat pembetulan akhlak di Alabama akibat serangan itu.

Dia mungkin penggodam termuda yang melakukan penggodaman berprofil tinggi sedemikian, menjadikannya popular serta-merta dalam komuniti penggodam topi hitam yang sedang berkembang pada masa itu.

Perkhidmatan PlayStation Network (PSN) dan Qriocity Sony - kini dikenali Sony Entertainment Network - telah diserang pada tahun 2011. Penggodam mencuri butiran lebih 100 juta pengguna, termasuk nama, alamat, tarikh lahir, nama pengguna, kata laluan, soalan keselamatan dan maklumat peribadi mereka yang lain.

Walaupun Sony menafikan bahawa ia termasuk maklumat kad kredit, mereka masih mengeluarkan kenyataan yang menasihati pelanggan untuk menganggap kad mereka terjejas sebagai langkah berjaga-jaga.

Kes serangan siber ini merupakan kebocoran terbesar yang melibatkan data peribadi dalam sejarah dan masih tidak pasti sepenuhnya siapa yang melakukannya. Ia juga merupakan bencana yang mencalarkan imej Sony, kerana ia juga merupakan salah satu repositori nombor kad kredit terbesar di AS.

Pihak Sony terpaksa mengambil masa lebih 3 minggu untuk membaik pulih sepenuhnya infrastruktur keselamatan siber Sony.

KIIS-FM ialah stesen radio popular di Los Angeles pada tahun 1990 dan ianya popular untuk pertandingan mingguannya 'Win a Porsche by Friday'. Hadiahnya ialah Porsche 944 S2 dan apa yang diperlukan untuk menang adalah menjadi pemanggil ke-102. Ia adalah zaman kegemilangan peraduan yang dijalankan sepenuhnya di talian tetap di seluruh Amerika.

Pada 1 Jun 1999, Kevin Poulsen – ketika itu berusia 24 tahun – berkumpul dengan beberapa rakannya, menunggu sehingga panggilan ke-101, dan terus menggodam dan menyekat semua 25 talian telefon stesen sebelum menelefon, menjadikannya pemanggil ke-102.

Walaupun dia memenangi kereta itu, kes penggodaman itu akhirnya dibongkarkan oleh agensi penguatkuasaan undang-undang. Kevin mahir memanipulasi rangkaian pensuisan, dan telah bertanggungjawab untuk serangan sebelumnya ke atas sistem pelbagai syarikat telefon yang serupa dengan yang digunakan oleh KIIS-FM.

Walaupun dia berjaya melarikan diri untuk seketika selepas penggodaman itu, Kevin akhirnya ditangkap pada April, 1991, dan dijatuhi hukuman penjara lima tahun.

WannaCry ialah virus yang menjangkiti lebih 230,000 komputer Microsoft di seluruh dunia pada Mei 2017. Ia adalah perisian tebusan atau "ransomware" – sejenis kod berniat jahat yang menjadikan komputer anda tebusan sebagai pertukaran untuk sesuatu, biasanya mata wang kripto.

Dalam kes ini, virus itu dapat mengunci ratusan ribu pengguna di seluruh dunia daripada fail peribadi mereka dan data lain, menuntut sejumlah besar bitcoin sebagai pertukaran. Setelah transaksi dilakukan, penggodam kemudiannya akan menghantar kunci penyahsulitan untuk membuka kunci fail.

Ia seperti wabak digital dan merebak ke ratusan ribu sistem sebelum ia diiktiraf sebagai satu virus, walaupun sehingga kini, tiada kumpulan penggodam tertentu yang bertanggungjawab ke atasnya.

Walaupun suis pembunuh yang menghalangnya daripada merebak akhirnya ditemui oleh penyelidik keselamatan, Marcus Hutchins, ramai pengguna yang enggan membayar wang tebusan tidak pernah dapat memulihkan fail mereka. Serangan yang sama didakwa digunakan terhadap syarikat Taiwan Semiconductor Manufacturing Co Ltd. pada Ogos, 2018.

Mt. Gox ialah platform pertukaran mata wang kripto yang berpusat di Tokyo. Menjelang 2013, ia telah pun mengukuhkan dirinya sebagai pusat pertukaran terbesar dalam bidang kripto yang ketika itu masih di peringkat awal dan terdedah kepada penggodaman dan manipulasi.

Mengikut beberapa anggaran, lebih 70% daripada semua bitcoin yang didagangkan di seluruh dunia melalui Mt. Gox pada kemuncaknya, menjadikannya sasaran sempurna untuk penggodam. Mt. Gox digodam pada 2014, dengan lebih 850,000 bitcoin dicuri semalaman.

Ia bukanlah serangan yang kompleks kerana penyerang hanya menggunakan buku pesanan untuk memanipulasi harga dan membuat perdagangan penipuan untuk mengumpul bitcoin sebanyak mungkin. Ketiadaaan peraturan atau pengawasan kerajaan dalam mata wang kripto menyebabkan penyerang tidak pernah dibawa ke muka pengadilan.

Dianggarkan lebih 200,000 bitcoin telah dikembalika. Pada masa artikel ini ditulis, jumlah nilai bitcoin yang dicuri berjumlah lebih daripada $23 bilion, menjadikannya penggodaman terbesar dalam sejarah dari segi kerugian.


8 Adab Dan Perangai Annoying Masyarakat Ketika Menaiki Lif

Lif atau elevator mungkin sudah menjadi suatu perkara biasa bagi semua orang. Perkhidmatan yang dianggap lebih memudahkan berbanding tangga dan eskalator ini boleh didapati di hospital, kompleks beli-belah, bangunan pejabat bahkan sesetengah sekolah juga kini menyediakan kemudahan lif bagi guru serta pelajar.

Walaupun lif adalah sesuatu yang sudah sebati dengan kehidupan harian manusia, namun sebenarnya masih terlalu ramai yang tidak mengetahui etika dan etiket sebenar dalam penggunaannya. Berikut perkongsian 10 adab menaiki lif untuk kita sama-sama amalkan bagi memudahkan lagi perjalanan sehari-hari.

Ini mungkin adalah peraturan yang paling penting dan paling mudah, namun ia juga adalah peraturan yang paling kerap dientengkan oleh masyarakat.

Anda boleh perhatikan sendiri di mana-mana sahaja, pasti terdapat segelintir individu yang akan terus menerpa masuk sejurus pintu lif dibuka tanpa mengendahkan orang di belakang yang sedang bergelut untuk keluar.

Sebelum menaiki lif, kita seharusnya menunggu seketika untuk memberi laluan kepada orang yang ingin beredar dari dalam lif. Sekiranya anda patuh pada peraturan ini, pergerakan keluar-masuk pengguna akan menjadi lebih lancar dan menjimatkan masa semua pihak.

Jangan : Gelabah masuk ke dalam lif walaupun orang dalam lif yang mahu keluar belum berjaya keluar.

Situasi ini sering dilihat di pusat beli-belah di mana ibu bapa dengan anak kecil terpaksa membahayakan diri dengan membawa kereta sorong bayi menggunakan eskalator. Hal ini demikian kerana mereka tidak dapat menaiki lif setelah menunggu begitu lama akibat lif yang sentiasa penuh.

Bayangkan pula nasib seorang OKU berkerusi roda. Sudah tentu golongan ini tidak mempunyai pilihan lain selain menaiki lif.

Jadi, sebagai manusia dengan fizikal sempurna, anda haruslah sentiasa berbudi bahasa dan memberi laluan terlebih dahulu kepada ibu bapa dengan kereta sorong, warga emas, OKU dan juga pelanggan yang menggunakan troli.

Jangan : Mengutamakan diri sendiri dahulu supaya jadi pemenang dalam perebutan ruang lif dengan orang OKU.

Jika anda dalam perjalanan menuju dua tingkat di atas atau tiga tingkat ke bawah, anda bolehlah menggunakan lif. Namun, sekiranya destinasi anda berbeza hanya setingkat, anda lebih digalakkan untuk menggunakan tangga sekiranya ketiadaan eskalator.

Walaupun alternatif ini mungkin keputusan yang kurang disenangi oleh anda, namun anda sedang melakukan perbuatan ihsan yang terpuji kerana anda sebenarnya sedang membantu orang lain dalam diam.

Selain itu, anda juga beroleh kebaikan dari aspek kesihatan kerana dapat membakar kalori semasa menaiki atau menuruni tangga tersebut.

Jangan : Gunakan lif walaupun hanya mahu naik atau turun setingkat sahaja. Contohnya dari tingkat 2 ke tingkat 1.

Jika lif yang dinaiki padat dan anda berada di bahagian paling depan, elakkan menghimpit individu di kiri atau kanan anda setiap kali pintu lif dibuka sehingga menyebabkan ketidakselesaan.

Apa yang anda boleh lakukan adalah jejakkan sahaja kaki ke luar dan tunggu sebentar di luar pintu lif. Ini akan membuka ruang bagi penumpang di bahagian belakang supaya dapat keluar dengan mudah. Setelah mereka selesai keluar, anda boleh masuk kembali dengan tertib.

Jangan : Buat tegak je dan mengganggu jalan sehingga menyusahkan orang lain nak keluar masuk.

Sekiranya lif sudahpun penuh dan anda berada paling depan di depan pintu, elakkan menahan pintu lif untuk orang di luar walaupun kapasiti lif belum melebihi had.

Ya, kami faham mungkin anda fikir perjalanan sebuah lif hanyalah sebentar saja tetapi anda perlu ambil kira keselesaan penumpang lif lain yang sedang berhimpit atau berlaga-laga di bahagian dalam. Oleh itu, jangan cuba-cuba jadikan lif macam tin sardin.

Jangan : Tekan punat "pintu buka" sambil menunggu orang masuk memenuhi lif.

Sekiranya anda seorang yang tidak gemar menekan butang lif, elakkan berdiri paling hampir dengan panel butang. Apabila anda berdiri di kawasan ini, anda sebenarnya dalam diam telah 'dilantik' sebagai tukang tekan butang bagi penumpang yang tidak dapat menghulurkan tangan atau berdiri agak jauh dari panel.

Sepanjang memegang jawatan ini, setiap kali ada penumpang yang baru masuk, anda perlulah menjadi proaktif dengan bertanyakan ke tingkat manakah mereka ingin pergi dan tekanlah butang sewajarnya. Jangan lupa sanitasi tangan setelah keluar dari lif ya.

Jangan : Berdiri berhampiran panel butang dan menghalang orang lain untuk menekan butang walhal anda tak mahu membantu orang lain menekan butang.

Sekiranya anda menaiki lif bersama kenalan lain, elakkan berbual atau ketawa dengan terlalu kuat. Apatah lagi jika sedang bergosip atau bercerita tentang isu rahsia dari pejabat. Perbualan dalam lif seharusnya dikekalkan sama perlahan seperti berada di perpustakaan.

Perkara yang sama juga harus dipraktikkan dengan panggilan telefon. Tiada siapa yang suka mendengar suara anda bermonolog sendirian di dalam ruang yang sempit dan sunyi. Oleh itu, hanya buat atau jawab panggilan telefon setelah beredar dari lif.

Sekiranya panggilan tersebut amat penting, pastikan frekuensi suara anda berada dalam julat yang rendah.

Jangan : Bercakap kuat atau bersembang kuat sehingga orang terpaksa dengar perbualan anda yang tidak penting bagi mereka.

Bagi memastikan ruang lif dapat dimaksimumkan, sekiranya anda membawa beg sandang atau beg plastik beli-belah, jinjing beg lebih rendah iaitu di sekitar kawasan kaki.

Beg sandang yang bersaiz besar mampu melanggar muka penumpang lain tanpa anda sedari dan sudah tentulah kedudukannya yang terletak di belakang tubuh akan memakan ruang. Untuk keselesaan semua, tanggalkan beg dari bahu dan pegang sahaja atau anda boleh sandarkan seketika di kaki jika beg tersebut agak berat.

Jangan : Sempitkan ruang lif sehingga orang lain tidak boleh masuk kerana beg atau barangan anda.

Begitulah sedikit sebanyak panduan dan adab yang boleh diamalkan oleh semua pihak tidak kira di negara mana sekali pun. Selama ini mungkin ramai yang tidak begitu mengambil peduli kerana sudah terbiasa dengan kehidupan sebegitu.

Semoga dengan perkongsian ini dapatlah kita sama-sama segera membetulkan yang biasa dan membiasakan yang betul. Bukankah budi bahasa budaya kita?


5 Budaya Baru di Tanah Melayu Era Penjajahan Jepun

Sejak kecil, imaginasi penulis berkenaan corak hidup masyarakat kita semasa era penjajahan Jepun banyak dibentuk oleh bahan bacaan yang dibaca, khasnya novel berkaitan zaman tersebut.

Novel seperti 'Nyawa di Hujung Pedang' hasil tulisan Allahyarham Ahmad Murad Nasaruddin misalnya, menggambarkan kekejaman tentera Jepun kepada orang Melayu tempatan dalam bentuk yang keras dan grafik.

Rekod-rekod sejarah berkenaan peristiwa Sook Ching bilamana orang Cina yang bernaung di bawah British diburu tentera Jepun juga membawakan mesej sama. Selain impak kekejaman, Jepun juga sebenarnya cuba mempromosikan tradisi dan budaya mereka untuk dijadikan amalan masyarakat kita, sama ada secara paksa atau sukarela.

Pernahkah anda mendengar tentang amalan-amalan yang cuba dibawa Jepun kepada penduduk Tanah Melayu lama?

Salah satu langkah utama yang diperkenalkan Jepun kepada masyarakat kita semasa pendudukan mereka, adalah rombakan besar-besaran kepada sistem pendidikan sedia ada ketika itu yang dirangka oleh pihak British.

Dasar utama yang ingin diperkenalkan Jepun di sini, adalah dasar Japanisasi masyarakat setempat di mana orang tempatan akan dididik dengan corak hidup orang Jepun, mengamalkan semangat dan pegangan yang diamalkan masyarakat Jepun serta dapat turut sama membantu kempen perang Jepun.

Tiga faktor utama yang dijadikan keutamaan Jepun adalah disiplin, kepatuhan dan kerjasama.

Bagi memudahkan kaedah ini diperkenalkan, kerajaan Jepun di Tanah Melayu dan Singapura memperkenalkan syarat bahawa semua bahasa pengantar yang diamalkan sebelum itu iaitu Inggeris, Mandarin dan Tamil dimansuhkan dan hanya bahasa Jepun dan Melayu dibenarkan penggunaannya.

Mereka percaya reformasi pendidikan menyeluruh perlu bagi membersihkan guru-guru dan pelajar daripada 'sisa-sisa' kotor kehidupan barat yang telah diamalkan sebelum itu, sehingga masyarakat di sini terlalu condong pemikirannya ke arah materialistik dan individualistik yang menjejaskan kualiti hidup warga tempatan.

Selain perubahan kepada penggunaan bahasa pengantar, Jepun juga melakukan rombakan besar-besaran kepada sistem silibus yang menyelia dan menentukan sukatan matapelajaran yang diajarkan.

Sistem kurikulum yang diperkenalkan oleh Britain dimansuhkan kerana Jepun tidak melihat ada kepentingan besar dalam memfokuskan usaha pembangunan akademik murid semata-mata.

Sebaliknya kerajaan Jepun mula menggubal sistem pendidikan kita agr lebih berpaksikan kepada pembangunan sahsiah yang membawa kepada kemahiran vokasional. Latihan-latihan yang bersifat fizikal bagi membentuk kemahiran jasmani pelajar juga mula diberikan slot lebih bagi membantu perkembangan tubuh pelajar.

Pada bulan Mei 1942, kerajaan Jepun memperkenalkan sistem Institut Latihan Pemimpin Muda Asia atau Koa Kunrenjo yang dibuka di Singapura, Pulau Pinang dan Melaka, khas untuk melatih individu berbakat yang berusia 17 hingga 25 tahun untuk menjadi pelapis pemimpin masyarakat di masa akan datang.

Mereka yang menyertai program ini akan diberikan latihan dalam bentuk fizikal, akademik dan juga pembelajaran bahasa. Selesai kursus sekitar 6 bulan, graduan program ini akan dihantar untuk menjadi pegawai daerah atau pegawai kerajaan dalam organisasi yang diatur oleh Jepun.

Berlandaskan kepada satu konsep yang dinamakan sebagai 'kodo seishin' atau 'semangat Empayar' yang dilaksanakan oleh Jepun ke atas penduduk tempatan, beberapa tradisi dan ritual baru mula diperkenalkan secara wajib ke atas semua individu, khasnya golongan pelajar.

Tarikh-tarikh cuti yang sebelum itu mengikut kalendar British dibuang untuk menuruti kalendar masyarakat Jepun. Ini menyebabkan hari-hari cuti yang digunapakai di sana juga akan dituruti masyarakat kita.

Setiap kali tiba hari cuti umum Jepun, pelajar akan diarahkan untuk tunduk ke arah terletaknya istana Maharaja Jepun, menjerit 3 kali tanda kesetiaan kepada beliau dan menyanyikan lagu kebangsaan Jepun atau Kimigayo.

Tidak cukup dengan itu, orang ramai juga akan menyertai satu upacara yang hanya akan dijalankan setiap 8 Disember di mana mereka perlu menyertai perhimpunan bagi mendengar bacaan semula deklarasi pengisytiharan perang oleh Kerajaan Jepun ke atas Kuasa-Kuasa Bersekutu.

Salah satu tradisi baru yang cuba diperkenalkan Jepun tetapi mendapat penentangan masyarakat setempat, khasnya daripada mereka yang beragama Islam adalah ritual yang dinamakan sebagai seikerei.

'Seikeirei' adalah ritual yang diwajibkan ke atas semua ahli masyarakat setiap awal pagi, di mana individu-individu warga tempatan yang ditemui tentera Jepun haruslah membongkokkan badan ke arah utara sebagai tanda hormat kepada Dewi Amaterasu.

Dewi Amaterasu menurut kepercayaan masyarakat Jepun adalah Dewi Matahari Terbit, titik tengah kepada semua kepercayaan agama Shinto yang diamalkan orang Jepun. Mereka juga percaya semua keturunan maharaja Jepun merupakan cucu cicit kepada Dewi ini.

Sama seperti apa yang diajarkan kepada pelajar, semua masyarakat jajahan Jepun di Asia Tenggara membongkok mirip gerakan rukuk selama beberapa minit bagi menyembah Tenno Heika, gelaran kepada maharaja Jepun mewakili Dewi Amaterasu yang dikatakan menguasai keseluruhan alam.

Satu perbezaan di antara kaedah British dan Jepun menjajah, adalah kadar campur tangan mereka dalam isu kedudukan agama Islam dan Sultan Melayu. British gemar mencatur naik turun Sultan, menggantikan mana-mana individu yang enggan memberikan kerjasama dengan mereka.

Jepun pula bertindak mengehadkan sepenuhnya kuasa Sultan dalam bidang politik dan pentadbiran, tetapi memberikan Sultan kuasa penuh mentadbir segala bidang berkait agama Islam dan adat Melayu - demi meredakan penentangan orang Melayu yang dikatakan boleh berlaku sekiranya dua aspek ini dilanggar.

Situasi ini pada awalnya hanya merangkumi skop kecil, sebelum Jepun mula memberikan lebih banyak kelebihan kepada orang Melayu Islam sebagai penduduk majoriti.

Penjawat awam beragama Islam mula dibenarkan pulang kerja lebih awal 2 jam semasa Ramadan. Cuti bagi meraikan hari raya Aidilfitri dan Aidiladha juga mula diperkenalkan, beserta dengan bayaran gaji pendahuluan bagi kemudahan masyarakat Melayu mempersiapkan diri.

Dalam skop lebih besar, Jepun juga mula mendekati pemimpin Islam lebih dekat, mula berusaha untuk meyakinkan bahawa Jepun adalah penyelamat ummah.

Pada bulan April 1943, sebuah persidangan pemimpin Islam dari Tanah Melayu, Singapura dan Sumatera dianjurkan kerajaan Jepun bagi membolehkan kerjasama lebih erat di antara masyarakat dengan kerajaan Jepun dapat diwujudkan.

Susulan persidangan tersebut, sebuah lagi persidangan lebih besar dianjurkan kerajaan Jepun, bertempat di Istana Iskandariah, Kuala Kangsar pada bulan Disember 1944 bagi meneruskan persidangan dan membentangkan resolusi.

Secara kesimpulannya, persidangan kedua ini membolehkan Jepun dan pemimpin Islam setempat membincangkan isu berkenaan penggunaan kalendar yang formal untuk kesemua negeri di Tanah Melayu, membentangkan idea berkenaan penubuhan badan Islam dan pembentangan idea untuk hukuman kesalahan ke atas orang Islam yang berorientasikan syariah.

Idea-idea yang dibentangkan diterima Jepun dalam satu persidangan bertarikh 25 Julai 1945, dengan syarat;

Pemimpin setempat berjanji berusaha mengumpul dana membantu kempen perang Jepun, meneruskan komitmen kerjasama baik dengan Jepun, meningkatkan pengeluaran bekalan makanan, membantu mengekalkan keamanan dan mendoakan agar perang yang berlangsung berakhir dengan kemenangan besar Jepun.

Kerjasama itu bagaimanapun berakhir tidak lama selepas itu, selepas Maharaja Hirohito mengisytiharkan Jepun telah menyerah kalah pada 15 Ogos 1945 menamatkan penjajahan Jepun di Tanah Melayu.

Idea yang telah dibangunkan pemimpin tempatan berkait agama dan adat Melayu diteruskan - membolehkan kita merasai hasilnya sehingga ke hari ini.

New Perspectives on the Japanese Occupation in Malaya and Singapore, 1941-1945


10 Spesies Haiwan Terancam Di Malaysia

Kepupusan haiwan berlaku di seluruh dunia tanpa mengenal haiwan dan spesis. Masalah ini sangat membimbangkan dan boleh menjejaskan ekosistem semula jadi sekaligus mengancam kehidupan yang lain.

Ia bukan sahaja berlaku di luar negara tetapi juga di Malaysia yang mana jarang kita ketahui. iluminasi.com kongsikan 10 haiwan yang sedang diancam kepupusan di Malaysia.

Satu lagi haiwan yang tergolong dalam spesis sangat terancam adalah Burung Botak Upeh atau nama saintifiknya ‘Mycteria Cinerea’.

Burung yang lebih popular dengan panggilan burung bangau ini ialah burung randuk besar dan merupakan spesis yang terancam dan dilindungi di bawah Akta Perlindungan Hidupan Liar Malaysia.

Perkembangan burung ini dipantau sejak tahun 1980-an lagi dan ia mendapati bahawa jumlahnya semakin menurun dan sangat membimbangkan.

Tergolong dalam keluarga ungka (Hylobatidae) dengan nama saintifik Hylobates lar, Ungka Tangan Putih adalah spesis ungka yang tinggal di barat daya China dan Myanmar timur ke Thailand, serta barat laut Sumatera dan seluruh Semenanjung Malaysia.

Haiwan unik ini berada dalam ancaman kepupusan disebabkan oleh pelbagai perkara, termasuklah ia diburu untuk mendapatkan dagingnya. Tidak cukup dengan itu, untuk mengangkap anak-anak ungka ini bagi dijadikan haiwan peliharaan, ungka dewasa kadang-kala dibunuh.

Akan tetapi, ancaman terbesar bagi haiwan ini adalah kehilangan habitat di mana hutan-hutan Asia Tenggara diranapkan bagi membuka jalan kepada ladang dan penempatan manusia.

Tapir Malaya dengan nama saintfik Tapirus indicus adalah satu-satunya spesis tenuk yang berasal dari Asia.

Ia biasanya ditemui di sepanjang sempadan barat Thailand-Myanmar hingga ke selatan Semenanjung Malaysia serta Sumatera di Indonesia.

Tapir ini disenaraikan sebagai spesies terancam dalam Senarai Merah Kesatuan Pemuliharaan Alam Sekitar Antarabangsa (IUCN) sejak tahun 2008, populasinya dianggarkan terdiri daripada kurang 2,500 ekor spesis dewasa.

Hanya tinggal di kawasan pergunungan terpencil, pemburuan manusia dan pembangunan membuatkan habitat haiwan ini pupus sekaligus mendedahkan tenuk spesis ini terdedah kepada kemalangan dan jerangkap samar.

Dari tahun 2015 hingga 2020, sekitar 92 ekor Tapir Malaya menjadi mangsa kemalangan jalan raya.

Seladang adalah antara haiwan yang sangat sinonim dengan negara kita dan ia boleh dikatakan mudah untuk ditemui satu ketika dahulu.

Ini kerana haiwan bovin besar yang memiliki kulit gelap seperti berminyak ini hidup secara liar di hutan hujan tropika Asia Tenggara dan Asia Selatan.

Seladang adalah mamalia darat kedua terbesar di Malaysia selepas gajah.

Namun kini hanya sejumlah kecil haiwan yang dikategorikan sebagai warisan negara ini ditempatkan di zoo serta hutan simpan bagi tontonan umum.

Punca utama seladang diancam kepupusan adalah disebabkan pemburuan yang sangat tidak terkawal. Usaha untuk meningkatkan populasi seladang dilakukan oleh Pusat Konservasi Hidupan Liar (Seladang) di Jenderak Selatan, Pahang melalui pembiakan dalam kurungan.

Orang utan adalah tiga spesies mawas ekstan yang berasal dari Malaysia dan Indonesia, yang biasanya ditemui di kawasan merangkumi hutan-hutan hujan Borneo dan Sumatera.

Penurunan drastik dilihatkan berlaku kepada spesis ini di mana populasi orang utan pada tahun 1986 dianggarkan sebanyak 20,000 ekor, namun pada tahun 2004 populasinya hanyalah 11,000 ekor.

Antara faktor yang menyumbang kepada masalah kepupusan orang utan termasuklah kemusnahan habitat akibat penebangan hutan yang tidak terkawal untuk tujuan pertanian dan pembalakan seperti di Pulau Borneo. Selain itu, aktiviti pemburuan haram juga menyebabkan populasi orang utan menurun.

Banyak faktor penyumbang kepada permasalahan ini. Sebagai contoh di Pulau Borneo. Kemvsnahan habitat akibat penebangan hutan yang tidak terkawal untuk tujuan pertanian dan pembalakan disamping aktiviti pemburuan h4ram dikenalpasti sebagai antara aktiviti manusia yang menyumbang kepada penurunan populasi Orang Utan.

Hanya terdapat di Semenanjung Malaysia terutamanya di negeri seperti Kelantan, Perak, Pahang dan Terengganu, nama saintifik Panthera tigris jacksoni atau lebih popular dengan nama Harimau Malaya adalah subspesis harimau belang yang masih wujud di dunia.

Walaupun ditakuti, namun harimau ini kini dikatakan sebagai haiwan yang lemah, terancam dan penakut akibat pemburuan tidak terkawal, menurut Pensyarah Kanan Sosio Perundangan dan Sains Kelestarian di Jabatan Pengajian Sains dan Teknologi, Fakulti Sains, Universiti Malaya, Dr. Mohd. Istajib Mokhtar.

Ketika ini, sembilan subspesis harimau belang sedang terancam oleh kepupusan dan tiga subspesis yang lain telah pupus.

Tinjauan Harimau Kebangsaan sekitar tahun 2018 menunjukkan bahawa jumlah Harimau Malaya adalah kurang dari 200 ekor. Jumlah ini sangat membimbangkan kerana penurunan ketara berlaku di mana kajian ilmiah sebelum ini yang dilakukan pada tahun 1950-an menunjukkan jumlahnya sekitar 3,000 ekor.

Masalah ancaman kepupusan haiwan liar semakin bertambah dengan kambing gurun menjadi spesis terbaharu yang dilihatkan mengalami penurunan populasi.

Bukan sahaja sukar ditemui di habitat semula jadi, tetapi jumlah populasi kambing gurun dari keluarga Bovidae ini juga sangat sedikit iaitu sekitar 200 hingga 500 ekor sahaja di seluruh Semenanjung Malaysia.

Selain dijadikan sebagai sumber makanan, haiwan yang hidup berkeliaran di kawasan bukit berbatu ini juga menjadi mangsa pemburuan bagi menghasilkan minyak yang mana dikatakan mempunyai fungsi perubatan, namun tidak dapat dibuktikan secara saintifik.

Dengan nama saintifik Tragulus kanchil, haiwan comel popular ini dikenali sebagai kancil dan juga pelanduk.

Ia merupakan spesis terkecil antara empat spesies yang masih wujud dalam keluarga Tragulidae serta infraorder Tragulina.

Sama seperti spesies-spesies lain dalam famili Tragulidae, kancil tidak mempunyai tanduk, dan kakinya pendek dan kurus.

Jika ancaman kepupusan kancil tidak dibanteras, tidak mustahil generasi akan datang tidak lagi dapat melihat spesis ini.

Gajah Kerdil Borneo atau nama saintifiknya Elephas maximus borneensis atau juga dikenali sebagai Gajah Kalimantan di Indonesia, merupakan satu sub-spesies Gajah Asia yang tinggal di Pulau Borneo.

Manusia yang rakus dan menghapuskan habitat gajah ini adalah salah satu sebab utama mengapa kepupusan haiwan ini.

Sebahagian kawasan habitat gajah yang dahulunya dilitupi hutan telah dijadikan sebagai ladang penanaman kelapa sawit, menurut Pengarah Jabatan Hidupan Liar Sabah, Augustine Tuuga.

Baki kawasan hutan di Sabah tidak semuanya sesuai menjadi habitat gajah ini kerana berbukit bukau.

Akibat aktiviti manusia yang rakus, hidupan laut seperti penyu juga mengalami nasib yang sama diancam kepupusan.

Haiwan yang menjadi ikon negeri pantai timur Terengganu ini semakin pupus akibat menjadi mangsa penangkapan ikan pari.

Akibat kepupusan yang berpunca dari aktiviti memakan telur penyu, negara kita kerugian kerana tidak lagi dapat menyaksikan salah satu spesis tersebut iaitu penyu belimbing.


Bagaimana Kampung Nelayan Shenzhen Bangkit Sebagai Silicon Valley Versi China

Dahulu, Shenzhen hanya dikenali sebagai sebuah perkampungan nelayan di luar bandar. Namun, dalam masa beberapa dekad sahaja bandar tersebut telah berubah menjadi sebuah hab teknologi tersohor di China.

Transformasi Shenzhen sepanjang tempoh ini merupakan perkembangan bandar paling pesat dalam sejarah ketamadunan manusia. Inilah kisah Shenzhen di mana pengeluaran barang tiruan secara besar-besaran membawa kepada kreativiti dan inovasi.

Bandar di selatan China itu terletak betul-betul bersebelahan dengan Hong Kong. Walaupun tidak begitu terkenal seperti jirannya tetapi semua itu mungkin akan berubah tidak lama lagi.

35 tahun yang lalu, Shenzhen merupakan sebuah perkampungan nelayan kecil yang didiami kira-kira 300,000 orang penduduk. Seperti kebanyakan bandar dan daerah lain di China, Shenzhen merupakan sebuah kawasan yang sentiasa di bawah kategori miskin tegar yang berpanjangan.

Walau bagaimanapun, segalanya berubah pada tahun 1980 apabila pemimpin China pada masa itu iaitu Deng Xiaoping mengisytiharkan bahawa bandar Shenzhen sebagai "Zon Ekonomi Khas" yang pertama negara itu.

"Zon Khas" ini menjadi ujian pertama China untuk beralih ke arah kapitalisme. Keputusan ini jugalah yang mengubah perkampungan nelayan Shenzhen menjadi sebuah bandar mega. Kesannya amat mengagumkan. Antara tahun 1980 hingga 2005, Shenzhen berkembang lebih cepat berbanding bandar-bandar lain dalam sejarah ketamadunan manusia.

Kampung nelayan itu yang pada asalnya hanya bersaiz 1.2 batu persegi telah berkembang kepada 780 batu persegi. Bahkan, penduduk bandar mega Shenzhen juga telah meningkat daripada 300,000 kepada lebih 12 juta orang pada hari ini.

Di sebalik kemajuan dan perkembangan ekonomi yang menyumbang kepada transformasi ketara bandar itu, Shenzhen juga terkenal dengan budaya peniru atau lebih dikenali penduduk tempatan sebagai 'shanzhai'.

Dalam istilah Kantonis, 'shanzhai' diterjemahkan kepada "kubu gunung". Namun, rakyat China menggunakan istilah itu untuk merujuk kepada kumpulan yang memonopoli ekonomi di luar kawalan kerajaan terutamanya di dalam pasaran barangan tiruan.

Di China, mereka yang meniru produk berjenama terkenal tidak dianggap sebagai "peniru". Sebaliknya, ia dianggap sebagai satu kemahiran apabila dapat meniru dengan tepat sesuatu produk asli. Ia juga dianggap sebagai salah satu seni kraf di sana.

Menjelang tahun 1983, permintaan global untuk komputer peribadi meningkat dan syarikat teknologi mula memindahkan kilang pembuatan mereka ke Shenzhen berikutan kos pengeluaran dan buruh yang lebih murah. Antaranya ialah syarikat elektronik Taiwan iaitu Foxconn yang menghasilkan produk Apple yang terkenal.

Apabila pekerja di kilang-kilang besar ini berhenti kerja, mereka akan terus mencipta barangan tiruan yang hampir serupa atau 'produk shanzhai' dan menjualnya pada harga yang jauh lebih rendah.

Bekas pekerja kilang di Shenzhen adalah antara yang paling mahir serta pantas mencipta dan menjual produk salinan jenama besar. Bahkan, mereka kadangkala akan membuat inovasi berbanding produk asal.

Golongan pekerja ini bukan sahaja menyumbang kepada pembangunan teknologi Shenzhen tetapi turut menjadi pesaing kepada beberapa jenama besar dalam pasaran teknologi.

Walaupun Shenzhen dikaitkan dengan 'shanzhai' tetapi tiada yang lebih terkenal dengan budaya barangan tiruan berbanding kawasan beli-belah terkenal di Huaqiangbei di bandar mega itu. Kawasan yang dipenuhi kedai teknologi sepanjang satu kilometer itu adalah pusat kepada inovasi tiruan di sana.

Di Huaqiangbei, produk baharu dicipta setiap hari di sana. Golongan 'shanzhai' di sana sentiasa meniru produk baharu di pasaran dan mencari cara untuk menambah baik produk tersebut agar dapat mencipta teknologi baharu sepenuhnya.

Kitaran peniruan dan penambahbaikan ini turut disokong oleh pergerakan ekosistem pembuatan di Shenzhen. Harta intelek tersedia secara umum untuk dipelajari dan diperbaiki oleh orang lain dalam model yang dikenali sebagai "open source" (sumber terbuka) atau "open innovation" (inovasi terbuka).

Dari masa ke masa, Shenzhen dikenali sebagai "The Silicon Valley of Hardware". Pengeluaran pesat dan kepelbagaian alat ganti elektroniknya memberikan dunia dengan barangan teknologi mampu milik.

Beberapa tahun yang lalu, kerajaan China telah memutuskan untuk menghapuskan label "Kilang Dunia" yang diberikan kepada Shenzhen. Dalam tempoh lima tahun yang lalu, lebih daripada 17,000 pengeluar tiruan telah ditutup.

Pelaburan pula telah beralih daripada pembuatan tradisional kepada penyelidikan dan pembangunan dengan harapan ia akan menjadikan Shenzhen sebagai peneraju global dalam inovasi teknologi.

Dengan memperkenalkan budaya "Shanzhai Baru", para pengeluar di Shenzhen lebih tertumpu untuk menghasilkan sesuatu hasil inovasi yang baharu daripada produk asal berbanding menirunya bulat-bulat. Pada tahun 2016, Shenzhen memfailkan lebih banyak paten antarabangsa berbanding Britain dan Perancis.

Dengan mengubah produk asli untuk memenuhi pasaran tempatan, budaya 'shanzhai' membuktikan bahawa ia lebih daripada sekadar budaya meniru. Salah satu contoh yang baik adalah syarikat kereta tempatan iaitu Shenzhen BYD (Build Your Dream). Mereka bermula dengan menghasilkan kereta tiruan Toyota dan kini merupakan syarikat automotif paling berjaya di China.

Contoh lain pula ialah Xiaomi iaitu pembekal telefon mudah alih terbesar China. Kini mereka mampu menawarkan telefon bimbit berteknologi dan berkualiti tinggi dengan harga 50% lebih murah berbanding telefon jenama lain.

China turut mempunyai rancangan untuk menjadikan Shenzhen sebagai pusat global terpenting bagi inovasi saintifik dan teknologi. Walaupun kedengaran bercita-cita tinggi, namun ia tidak mustahil jika dilihat kepada perkembangan bandar itu yang menjangkaui mana-mana bandar dalam sejarah dunia dalam tempoh 40 tahun.


5 Punca Kenapa Kos Sara Hidup Semakin Meningkat

Saban hari rungutan berkenaan kos sara hidup yang meningkat kedengaran.

Harga barang naik, inflasi, kegagalan majikan menawarkan kenaikan gaji dan kegagalan kerajaan menangani masalah kewangan dengan berhemah dikatakan faktor utama kenapa kita semakin terhimpit dengan beban kos hidup.

Walaupun demikian, di bahagian kita juga sebagai pengguna - kita sendiri sebenarnya menyumbang kepada peningkatan kos hidup. Namun jarang kita hendak mengakuinya.

Berikut adalah lima punca kos sara hidup kita makin meningkat daripada perspektif corak hidup kita sendiri.

Dengan kemudahan teknologi yang ada, banyak perkara yang kita pindahkan tanggungjawabnya kepada pihak lain dengan alasan masa untuk kita melakukannya sendiri terlalu berharga berbanding belanja yang perlu dikeluarkan.

Satu masa dahulu, kita biasa membayar sekitar RM2 hanya untuk penghantaran makanan segera.

Kini pesanan makanan secara penghantaran sudah jadi sesuatu yang norma dan caj penghantaran tinggi juga dianggap biasa. Ini menunjukkan semakin ramai orang lebih suka menanggung kos penghantaran yang dikenakan, berbanding keluar membeli sendiri makanan.

Lebih memburukkan keadaan, harga makanan yang kita pesan juga sama meningkat berbanding kita membelinya sendiri disebabkan ada komisyen syarikat penghantar di dalamnya.

Situasi kemalasan ini belum mengambil kira tabiat sesetengah keluarga yang sudah 'malas' nak keluar membeli barang keperluan sendiri. Mereka lebih sanggup mengupah servis penghantar, yang bukan saja mengenakan caj penghantaran bahkan turut mengenakan caj tambahan kepada harga barangan.

Salah satu faktor yang berlaku meningkatkan kos kepada ramai pengguna khasnya pengguna barangan elektronik, adalah faktor yang digelarkan 'planned obsolescence'; rekaan tempoh hayat dalam setiap barangan elektrik dan elektronik yang kita gunakan.

Kami sudah membicarakan berkenaan taktik ini secara panjang lebar. Rujuk pautan di atas.

Pengeluar produk zaman sekarang tidak lagi mengamalkan pendekatan merekabentuk produk mereka untuk tahan lama, kerana dengan mempercepatkan proses tahap lupus sesuatu barangan kita perlu bertukar peranti dengan lebih kerap.

Jika satu masa dahulu ibu bapa mampu mewariskan telefon, televisyen, mesin basuh, peti sejuk dan sebagainya kepada anak cucu - situasi ini tidak lagi boleh berulang kerana setiap produk direka dengan jangka hayat pendek.

Kebanyakan pengguna yang terkesan akan berdepan tekanan untuk menggantikan produk mereka yang belum rosak dan masih boleh digunakan, menambah kos kepada tahap kemampuan kita.

Generasi terdahulu hanya menanggung dua jenis bil bulanan, iaitu bil air dan bil elektrik. Kita yang hidup dalam zaman internet, mungkin membayar bil air, elektrik dan juga bil internet. Ada juga yang melanggan TV satelit.

Dengan perkembangan teknologi internet, pakej-pakej langganan bulanan kita setiap bulan juga sudah semakin bertambah.

Ramai kami yakin ada pakej langganan kepada penyedia video atau audio secara strim. Ada juga keluarga yang membayar bayaran bulanan untuk pakej akaun konsol permainan video, stor aplikasi, akaun judul permainan video dalam talian dan bermacam lagi pakej yang perlu dilanggan.

Mungkin bagi anda yang dah biasa hidup perlu ada semua itu, anda melihat semua itu sebagai keperluan.

Realitinya banyak beban kewangan yang ditanggung dalam era sekarang sebenarnya hadir daripada keinginan kita untuk mendapatkan hiburan.

Tidak cukup dengan itu, ramai juga antara kita tak cukup dengan WiFi di rumah mesti ada juga langganan perkhidmatan internet mobil yang membolehkan kita berhubung di mana saja.

Semua itu kos dan beban tambahan kepada kewangan yang meningkatkan beban kepada kita.

Disebabkan oleh teknologi yang sudah jadi semakin murah, banyak peranti, peralatan dan perkakasan yang dulunya hanya mampu dimiliki golongan berkemampuan kini sudah mampu dibeli kumpulan berpendapatan rendah.

Ini mewujudkan situasi di mana permintaan masyarakat terhadap apa saja perkakas atau kemudahan yang menyelesakan kehidupan, menjadi satu kebiasaan yang dimiliki orang ramai.

Bagaimanapun keinginan untuk memiliki sesuatu, walaupun pada awalnya tampak murah sebenarnya memberi impak jangka masa panjang kepada sesiapa yang menggunakannya.

Sebagai contoh pendingin hawa dikatakan perkakas wajib bagi menangani masalah hawa panas Malaysia. Membeli dan memasangnya mudah.

Namun tidak ramai mengambil kira kos menggunakannya. Sampai bil, terbeliak biji mata. Bila kadar harga elektrik dirombak, mulalah kita nak mengata-ngata.

Samalah situasinya dengan kereta. Semua orang ada impian memiliki kenderaan sendiri. Tetapi tidak ramai mengambil kira kos petrol, kos insurans dan kos servis yang bakal perlu ditanggung seandainya nafsu nak memiliki kereta sendiri dipenuhi.

Permintaan kita makin hari semakin menjurus kepada keinginan untuk hidup selesa. Tetapi tidak ramai yang sanggup nak menanggung kos untuk hidup selesa.

Satu perkara cukup sukar untuk kita sebagai pengguna mengelak adalah persaingan tidak rasmi bersaing sesama kita.

Ramai ada rasa ego untuk memiliki sesuatu yang lebih baik berbanding kenalan kita, yang kita percaya perlu dituruti agar kita tidak merasa terkebelakang.

Sebagai contoh - ramai bersaing tanpa kita sedar dalam cuba mendapatkan model telefon pintar terbaru atau model kenderaan yang baru dilancarkan.

Tetapi cuba fikirkan dalam perspektif berbeza; adakah anda rasa malu sekiranya anda masih menggunakan barangan lama berbanding orang lain?

Usaha untuk 'memenangi' orang lain dan perasaan malu yang timbul kerana gagal menyaingi pihak lain ini sebenarnya datang daripada sumber serupa saja; ego kita sendiri.

Ini sebenarnya yang mendorong nafsu kita untuk berlumba-lumba memiliki sesuatu yang baru atau bertindak melindungi ego kita, sekiranya kita kurang berkemampuan.

Dalam dunia yang semakin materialistik di mana pengeluar produk mempunyai pelbagai kaedah memaksa pemasaran mereka kepada anda, mungkin kita sebagai pengguna perlu mengambil pendekatan berbeza; buang rasa perlu bersaing atau kesian pada diri sendiri, bersyukurlah dengan apa yang kita ada.

Dalam erti kata lain, kaedah paling berkesan dalam melawan kos sara hidup yang semakin naik sebenarnya adalah dengan menaikkan kadar syukur kita dengan apa yang kita telah ada.

Tulis ayat di atas senang, tetapi realitinya tak sesenang yang kita sangka, kan? Memang susah nak bersyukur bagi manusia biasa ni.


Bagaimana Orang Jepun Baiki Kerosakan Atau Koyak Di Pakaian - Kaketsugi

Setiap daripada kita mesti mempunyai pengalaman seluar atau baju kita koyak akibat terjatuh atau terkena benda tajam. Bergantung pada saiz koyakan tersebut, biasanya kita akan menjahit sahaja bahagian yang terkoyak tersebut sekiranya koyakan tersebut hanyalah kecil.

Sekiranya koyakan tersebut terlalu besar, kita mungkin akan membuang pakaian tersebut atau menutupnya dengan menmpal dan menjahit potongan kain lain padanya. Tidak kira teknik tampalan atau jahitan biasa yang anda gunakan, kesan jahitan tersebut pasti akan kelihatan.

Ini menjadikan pakaian tersebut kurang menarik kerana kesan jahitan atau tampalan tersebut boleh dilihat dengan jelas. Bagi sesetengah orang, ini mungkin akan menjadikan pakaian tersebut kurang menarik dan sesuai dipakai untuk kegunaan formal.

Namun tahukah anda di Jepun, terdapat satu teknik jahitan luar biasa yang mampu menjadikan pakaian sama ada seluar atau baju yang koyak boleh dijahit semula tanpa meninggalkan kesan jahitan - menjadikan pakaian anda seolah-olah pakaian yang baru.

Dikenali sebagai "Kaketsugi", ianya merupakan satu teknik yang memerlukan ketelitian dan kesabaran yang tinggi.

Teknik Kaketsugi ini menjadi perhatian ramai apabila beberapa tahun lalu sebuah rancangan televisyen di Korea Selatan memaparkan teknik jahitan luar biasa dari seorang tukang jahit hebat dari Jepun.

Tukang jahit Jepun yang diperkenalkan dalam program rangkaian SBS Korea tersebut ialah Takao Matsumoto yang berumur 73 tahun yang mempunyai pengalaman selama 55 tahun dalam kraf membaiki membaiki pakaian koyak tanpa sebarang kecacatan, teknik yang dikenali sebagai kaketsugi dalam bahasa Jepun.

Takao Matsumoto bukan satu-satunya tukang jahit yang pakar dengan teknik ini kerana stesyen NHK dari Jepun juga pernah memaparkan skill yang dimiliki oleh pasukan anak dan ayah, Kataoka Tesshu  danGoto Yoshiko yang turut mahir melakukan jahitan Kaketsugi ini.

Proses pembaikan pakaian ini melibatkan pembaikan bahagian kain yang rosak dengan mengambil benang dari bahagian lain dari kain yang sama yang tidak kelihatan dari luar dan menggunakan benang tersebut untuk menganyam pada kawasan yang rosak.

Ia kedengaran mudah tetapi prosesns cukup rumit. Ia memerlukan kemahiran pakar, tetapi apabila dilakukan dengan betul, anda boleh mendapatkan hasil yang hampir sempurna sehinggakan anda tidak dapat mengesan koyakan yang pernah terjadi pada pakaian tersebut.

Kami sarankan anda tonton video dokumentari di atas, betapa renyah dan rumitnya proses Kaketsugi ini.

Kaketsugi bermula dengan mengeluarkan sebahagian kecil kain dari dalam pakaian, di mana ketiadaannya tidak akan disedari. Kain ini kemudian disapu dengan larutan berasaskan aseton yang menjadikan penyingkiran setiap individu benang menjadi lebih mudah.

Menanggalkan sehelai kain hingga ke setiap helaian benang mungkin merupakan bahagian yang paling teliti dalam kaketsugi, tetapi pakar kraf ini mendakwa bahawa menggunakan kain atau fabrik yang sama seperti yang diperbuat daripada pakaian adalah penting untuk memastikan proses pembaikan ini benar-benar sempurna.

Benang yang baru diperoleh kemudian dijahit dengan teliti di atas lubang atau kawasan pakaian yang rosak dari pelbagai arah dan dari kedua-dua belah kain. Setelah proses jahitan selesai, ikatan pelekat digunakan di atas kawasan yang dibaiki, dan sisa benang digunakan untuk menutup kerosakan dengan lebih banyak lagi.

Akhirnya, kawasan yang dibaiki dengan kaketsugi diseterika.Proses ini membantu menjadikan segala-galanya kelihatan sempurna dan pada ketika ini, hampir mustahil untuk melihat di mana kerosakan atau lubang yang ditutup itu berada. Pakaian yan dibaiki kelihatan tidak pernah koyak atau rosak langsung!

Menariknya, Kaketsugi bukan sahaja boleh dilakukan terhadap koyakan kecil beberapa milimeter tetapi juga boleh dilakukan sehingga koyakan 3 sentimeter diameter. Namun, koyakan yang lebih besar memerlukan tempoh membaiki yang lebih lama dan oleh itu caj yang dikenakan tentulah lebih mahal.

Proses yang memerlukan skil tahap tinggi dan ketelitian sebegini sememangnya tidak murah. Menurut laman web Kimono Totonoe, sebuah syarikat yang mendakwa menggunakan pakar kaketsugi, harga untuk pembaikan pakaian bermula pada $136 (+ caj penghantaran) untuk lubang sehingga diameter 0.5 sm dan naik sehingga $362 (+ caj penghantaran) untuk lubang sehingga 3 sm.

Apa-apa sahaja yang melebihi dari saiz tersebut perlu diberi harga secara berasingan, bergantung pada fabrik dan kerumitan kerja.

Harga ini mungkin berbaloi sekiranya pakaian yang dibaiki itu sangat bernilai tinggi atau mempunyai nilai sentimental pada anda. Jika tidak, lupakan sahaja untuk baiki pakaian anda dengan menggunakan servis jahitan Kaketsugi ini kerana harga cukup tinggi.


5 Cara Mudah Mengakses Laman Web Yang Dikenakan Bayaran

Sekarang ni, banyak laman web mengenakan yuran langganan secara bulanan atau tahunan, termasuklah beberapa laman web tempatan yang enggan kami sebutkan.

Sama ada kita suka atau tidak dengan peralihan daripada era 'informasi percuma untuk semua' kepada 'informasi terhad untuk yang membayarnya' - kami yakin model sebegini akan semakin berkembang, jika tren semasa dinilai.

Tetapi internet juga merupakan sebuah medan bebas yang memungkinkan apa saja.

Laman web yang disekat aksesnya, masih ada banyak cara untuk kita tetap mampu mendapatkan kandungannya. Ada cara sah. Ada cara yang tidak sah. Berikut adalah lima kaedah yang kami anggap halal untuk anda dapat mengakses kandungan yang disekat.

Cara paling mudah dan paling senang untuk anda mengakses sesuatu kandungan yang disekat, adalah dengan mengakses kod HTML laman tersebut. Seandainya anda belum tahu, kod HTML atau hypertext markup language adalah sistem bahasa yang diaturcara dalam membentuk laman web.

Dengan perkembangan teknologi pelayar (browser) yang lebih baik, amat mudah untuk pengguna yang tak biasa dengan pengaturcaraan komputer membuka kod yang sedang berjalan di sebalik tabir.

Semua teks atau informasi yang disekat, sebenarnya ada terkandung dalam kod-kod itu, cuma mampu disembunyikan apabila anda melayari laman web dalam format biasa. Kaedah ini bagaimanapun hanya berkesan jika anda mahu mengakses informasi berbentuk teks.

Sekiranya informasi yang anda inginkan adalah dalam bentuk gambar atau video, kaedah ini tidak dapat dimanfaatkan.

Bagaimana nak mengaksesnya? Ketika dalam mana-mana laman web, klik butang kanan tetikus dan pilih 'View Page Source' atau tekan CTRL+U, cari badan teks yang anda inginkan dan bacalah. Memang pening sikit kena hadap pelbagai jenis askara kod tapi kandungannya tetap ada.

Penulis sendiri biasa menggunakan teknik ini untuk membaca berita di mana kita hanya perlukan teks, bagi memahami isi kandungannya.

Dulu Google Translate adalah kaedah termudah bagi mana-mana individu mengakses laman web yang disekat.

Sekiranya anda jumpa  laman yang disekat dan anda ingin mengaksesnya, salin saja pautan laman web tersebut, buka laman web rasmi 'Google Translate' dan tampalkan alamat itu ke dalam penterjemah Google.

Ada kemungkinan laman web yang telah diterjemahkan memberikan anda akses penuh kepada seluruh isi kandungannya.

Namun kini sudah banyak pengendali laman web melindungi laman mereka daripada akses Google Translate, di mana tetingkap yang menyekat akses anda kepada informasi yang dicari tetap terpapar walaupun dalam versi laman web yang diterjemahkan.

Kaedah ini tetap masih boleh dipakai, tetapi anda perlu cubalah dulu. Kadang-kadang berjaya, kadang-kadang tidak.

Bagi setiap laman web popular yang mengenakan yuran langganan, pasti wujud kumpulan individu tidak dikenali yang akan memuatnaik informasi dan isi kandungan yang disekat ke dalam laman-laman popular lain, khususnya forum maya.

Ruangan forum seperti Reddit misalnya mempunyai kumpulan tertentu yang setiap hari menyalin artikel yang ditulis dalam laman berita popular antarabangsa, lalu ditampal untuk membolehkan artikel dibaca tanpa gangguan.

Walaupun tidak lengkap tanpa gambar yang disertakan sekali dengan artikel, sekurang-kurangnya keseluruhan informasi sudah tersedia untuk dibaca dengan tersusu. Anda juga tidak perlu menyelami kod HTML seperti yang kami sebutkan terlebih awal.

Bagi pengguna tempatan, forum tempatan yang popular seperti Cari atau Lowyat.net juga biasanya mempunyai individu yang bermurah hati menyalin dan memuatnaik teks artikel berbayar ke dalam bebenang mereka. Rajin mereka berkongsi. Terima kasih.

Sekiranya artikel yang anda cari tidak ada dalam laman-laman web yang kami sebutkan, cuba anda lakukan carian google dengan menggunakan tajuk artikel yang ada kehendaki. Ada kemungkinan wujud pautan lain yang berkongsi informasi tersebut.

Kaedah ini pada kami agak samar-samar undang-undangnya jadi gunakan berdasarkan hemah anda sendiri ya!

Anda pasti dah biasa menggunakan pelayar internet seperti Firefox, Chrome, Edge, Internet Explorer (urgh!) atau Opera atau pelayar terbina dalam telefon pintar anda, untuk mengakses internet.

Wujud satu lagi jenis pelayar yang dirujuk sebagai pelayar TOR atau TOR Browser, membolehkan anda melayari internet sambil menyembunyikan nombor IP komputer anda serta melindungi data anda dengan lebih rapi melalui rangkaian TOR atau The Onion Router.

Menggunakan pelayar sebegini tidaklah salah tetapi reputasinya negatif kerana ramai orang menggunakan TOR untuk melakukan perkara salah. Lagipun TOR juga adalah pintu masuk utama ke dunia Web Gelap atau Dark Web yang membawa bermacam kisah misteri.

Ada sesetengah laman web yang mengenakan yuran langganan mampu diakses oleh pelayar TOR tanpa sekatan. Harus kami ingatkan, berbeza dengan 3 kaedah di atas - kaedah ini didakwa menyalahi etika dan undang-undang hak cipta antarabangsa. Terpulang kepada andalah sama ada mahu melakukannya atau tidak.

Bagaimana nak pasang pelayar TOR di komputer atau telefon pintar anda? Cari saja di laman web asalnya atau di stor aplikasi pilihan anda. Harus kami ingatkan - melayari internet menggunakan TOR agak perlahan, kerana semua permintaan anda harus melalui banyak peringkat berbeza demi memadamkan jejak penggunaan anda.

Sekiranya anda merasakan TOR bukanlah penyelesaian dan tiga kaedah terawal yang kami senaraikan agak terhad, satu-satunya solusi yang kami yakin tinggi kemungkinan untuk berjaya adalah menggunakan portal Archive Today.

Archive Today adalah usaha sekumpulan individu yang membina portal bagi mengarkibkan laman-laman web yang pernah wujud ke dalam satu 'perpustakaan digital' gergasi, memelihara aksesnya untuk generasi akan datang tanpa sebarang sekatan.

Direka supaya sistem penjana arkibnya mampu bergerak sendiri mencari laman web bagi dipelihara atau turut juga boleh dikongsikan oleh pengguna - satu kelebihan yang ada pada Archive Today adalah keupayaannya mengarkibkan juga laman-laman web yang berbayar.

Anda salin alamat laman web yang anda mahu, buka portal tersebut dan tampalkan alamatnya. Sekiranya sudah ada pengguna lain mengarkibkannya, laman itu akan terus dipaparkan di depan anda.

Sekiranya belum, tunggu sebentar dan biarkan pengesannya bekerja merekodkan semua maklumat yang perlu ada...Selepas beberapa minit laman itu akan muncul pada paparan anda.


5 Kereta Paling Buruk Pernah Dijual di Malaysia

Apabila kita bercakap tentang rekaan atau rekabentuk sesuatu, pasti ramai akan mengatakan rekaan sebagai perkara yang subjektif - tidak ada benar atau salah perspektif seseorang, semuanya harus diterima pakai.

Itulah yang biasa berlaku bila kita berbicara berkenaan rekaan kenderaan khasnya kereta. Ada pihak yang mati-matian menyumpah seranah keburukan rekaan sesetengah model kereta tetapi pasti ada juga yang mengatakan 'wah, cantik! Comelnya kereta itu.'

Di antara kebanyakan kereta yang dijual di Malaysia serta pasaran antarabangsa, ada sesetengah model yang sering diiktiraf peminat-peminat industri automotif sebagai paling buruk pernah ditawarkan. Berikut adalah lima kenderaan yang popular dan sering dikatakan hodoh, walaupun ada peminatnya sendiri.

Rakyat Malaysia memang kreatif dalam mengkritik rekaan salah satu model keluaran Proton yang paling membingungkan iaitu Proton Juara. Bentuknya yang agak aneh berbanding model van lain mengundang kritikan - sehinggakan ada yang menggelarnya 'mesin basuh bergerak.'

Dibangunkan dengan kerjasama syarikat Mitsubishi dari Jepun berasaskan model mini-van Mitusbishi Town Box - rakyat Malaysia sukar untuk menerima keunikan rekaannya.

Ini mengakibatkan model yang dilancarkan Proton ini dihentikan jualannya disebabkan tahap jualan kurang memberangsangkan; sebelum dilancarkan semula pada harga lebih rendah tetapi tetap gagal mengubah nasib Juara.

Hanya dikeluarkan selama 3 tahun sebelum dihentikan, pemilik model ini jelas berpuas hati dengan ruang dalamannya yang luas, rekaan praktikal serta kendaliannya yang baik.

Bagaimanapun, penggantinya Proton Exora jelas serba-serbi lebih baik dalam segala aspek termasuklah mempunyai rekaan yang lebih mesra mata.

Dijual dalam pasaran luar sebagai Fiat Multipla dan di Malaysia di bawah jenama Renault, Multipla merupakan antara kereta paling aneh bentuknya pernah dikeluarkan mana-mana pengeluar automotif.

Rupanya ibarat sebuah van dan kereta yang dicantumkan, apatah lagi kontur bentuknya aneh menggabungkan gabungan bentuk geometrik yang agak gemuk dan langsing. Bagaimanapun rekaan aneh membawa kepada satu kelebihan yang jarang ada dalam kereta lain - Multipla sangat praktikal!

Ruangan dalaman yang luas membolehkan 6 penumpang duduk di atas kerusi bersaiz penuh. Tingkap depan yang luas memberikan pemandangan memandu yang cukup baik.

Keunikan ini membolehkan Multipla memenangi anugerah kereta penumpang terbaik dan dalam masa sama, juga bergelar kereta paling buruk Top Gear Eropah bagi tahun 2000. Rekaan ini kekal dikeluarkan sehingga tahun 2011 sebelum dihentikan pengeluarannya.

Pereka Multipla, Robert Giolito mengambil iktibar kegagalan rekaan Multipla - menukar rekaannya ke dalam versi lebih moden menerusi model Fiat 500, yang menjadi antara model paling popular jenama tersebut serta banyak mewarisi sifat-sifat praktikal yang dimiliki 'ibunya.'

Dibina sebagai model kenderaan yang mudah untuk dipandu dan diselenggara, Smart Fortwo merupakan antara kereta mini berharga tinggi dua penumpang yang pernah dijual di negara kita.

Sangat praktikal (untuk kereta dua penumpang), mudah dipandu dan diparkir serta jimat minyak, model ini bagaimanapun mempunyai rekaan yang sukar menambat citarasa peminat Malaysia berbanding abangnya Smart ForFour yang lebih bersifat tradisional.

Diperkenalkan sekitar 2011, rupanya dikritik sebagai lucu serta tidak praktikal bagi pasaran kita, mengakibatkan jualannya tidak menepati jangkaan. Bagaimanapun, rekabentuk aneh itu sebenarnya mempunyai banyak ciri keselamatan yang baik khasnya ketahanan casisnya yang mampu menyerap impak dengan baik.

Penambahbaikan ke atas model ini khasnya melibatkan bentuknya masih berjalan melalui varian terbaru.

Kini pembangunannya diteruskan oleh Mercedes-Benz dengan kerjasama syarikat Geely dari China, memfokuskan jenama 'Smart' sebagai pengeluar khusus kereta elektrik bersaiz kompak.

Masih ditemui di atas jalan raya kita, Hyundai atau Inokom Matrix merupakan antara model yang ketara direka untuk golongan mak-mak atau bapak-bapak mengangkut anak-anak ke sekolah.

Ini jauh berbeza dengan identiti syarikat rekaannya iaitu Pininfarina dari Itali, yang sinonim dengan jenama kereta eksotik seperti Ferrari. Bagaimanapun, bagi mereka yang pernah memiliki kenderaan ini, pasti anda sayang model ini kan?

Rekaannya yang gempal, menyembunyikan banyak sifat-sifat praktikal yang ada. Cermin pandang depannya luas. Ruang dalamannya tidak menyesakkan serta mampu membawa 5 orang dengan selesa. Ruangan bagasinya juga mampu membolehkan sekeluarga pulang ke kampung tanpa risau.

Paling best, kenderaan ini juga menawarkan ruangan-ruangan cawan, cangkuk dan ruangan simpanan yang banyak, praktikal dan berguna. Di belakang tempat duduknya juga ada talam makanan, memudahkan anda makan dan minum ketika dipandu ke mana-mana.

Sebelum kenderaan keluaran jenama Korea Selatan menjalani revolusi rekaan lebih moden dapat diterjemahkan dalam kereta mereka, peminat automotif Malaysia perlu melalui zaman di mana syarikat automotif Korea Selatan masih sedang bertatih mencari identiti.

Tidak ada identiti yang kuat dapat ditonjolkan oleh pengeluar kereta Korea Selatan, baik Hyundai, KIA dan khususnya SsangYong melalui model Stavic, yang menjadi antara indikator kecelaruan rekaan dari Korea Selatan zaman tersebut, dengan rekabentuk aneh baik di bahagian belakang atau di depan.

Generasi pertama kereta ini dikeluarkan pada tahun 2004, datang dengan rekaan depan yang kurang diminati serta bahagian belakang yang kurang seimbang di antara palang dengan cermin, mengundang kritikan peminat.

Bagaimanapun jualannya banyak dibantu oleh pemilihan enjin keluaran Mercedes-Benz yang menjadi tarikan utama model ini. Rekaan itu kekal untuk beberapa tahun kecuali beberapa perubahan pada bahagian depannya diperkenalkan, digantikan dengan rekaan lebih senonoh.

Hanya pada tahun 2012, Ssangyong memperkenalkan semula Stavic versi baru dengan rekaan lebih segar pada mata serta memperbaiki beberapa kelemahan yang menjadi kritikan sebelum itu. Walaupun demikian, jualan model ini kekal lembap memaksa Ssangyong menghentikan produksi model tersebut sepenuhnya pada tahun 2019.


5 Mesin Kopi Ekspresso Paling Mahal di Dunia

Bagi kebanyakan orang, mesin espresso peribadi hanyalah satu keinginan yang boleh dicapai dengan membuat pelaburan yang besar. Walau bagaimanapun, untuk kedai kopi, kualiti mesin espreso yang digunakan boleh boleh membantu atau membantutkan perniagaan kedai kopi itu.

Inilah sebabnya mengapa banyak pengeluar mesin kopi mewah telah mencipta mesin espresso bernilai berpuluh-puluh ribu ringgit, dilengkapi dengan pelbagai ciri fungsi moden dan jumlah penyesuaian teknikal yang tidak masuk akal.

Mesin espresso mahal ini juga tahan lasak, membolehkannnya digunakan untuk menghidangkan ribuan cawan kopi kepada pelanggan setiap hari. Kali ini, mari kami kongsikan beberapa buah mesin espresso paling mahal di dunia yang boleh anda beli sekiranya anda membuka kedai kopi atau untuk kegunaan peribadi.

Mesin Espresso Komersial "Three Group" oleh Slayer ialah pembuat espreso komersial untuk suasana kafe mewah. Ia mempunyai dandang bru 1.2 liter untuk setiap kumpulan, yang semuanya mempunyai sistem tekanan, pemanasan awal dan pengukus bebas.

Slayer ialah salah satu jenama mesin kopi yang baharu di pasaran yang diperkenalkan pada 2009, dengan mesin pertamanya adalah mesin keluli tahan karat buatan tangan. Mesin pertama itu bukan sahaja mempunyai elemen pemanasan dan pengepaman yang canggih tetapi menampilkan binaan loyang berat dengan pemegang kayu ukiran tangan, menawarkan penampilan mewah yang kini terkenal dengan Slayer.

Injap jarum yang dipatenkan Slayer menyediakan kawalan kadar aliran berubah-ubah dalam tetapan pra-bru, membolehkan pemprofilan perisa tersuai pada setiap kumpulan. Setiap mesin juga dibangunkan untuk berjuta kali kegunaan, jadi ia sememangnya tahan lasak.

Mesin espresso MVP Hydra ialah teknologii bergred komersial dari Synesso yang merangkumi 6 program untuk setiap kumpulan pembuatan bru serta berbilang mod minuman untuk mana-mana barista berpengalaman.

Mark Barnett, yang mengasaskan Synesso, menncipta sistem saluran masuk air mesin espresso standard. Dia menambah baiknya dengan menambahkan motor individu dan pam cecair kepada setiap kumpulan pembuatan bru supaya ia boleh dikawal secara berasingan.

Ini bermakna walaupun dalam situasi pembuatan air dengan jumlah yang tinggi, setiap kumpulan mempunyai tekanan sendiri yang tidak terganggu untuk memastikan kualiti air kopi yang dihasilkan untuk cawan. Mesin Espresso Komersial Synesso MVP Hydra 3-Group ini berharga $29,900.

Mesin Espresso Gravimetric Black Eagle dari Victoria Arduino ialah mesin yang mementingkan ketepatan. Teknologi gravimetriknya membolehkan ia mengukur dan mengekstrak berat cecair espresso yang masuk terus ke dalam cawan.

Dengan kawalan penuh ke atas setiap cawan, mana-mana barista akan mempunyai lebih banyak kawalan di sebalik mesin berkualiti komersial ini. Teknologi T3 ialah cara mesin ini memberikan kawalan suhu kepada barista, termasuk suhu individu dan paras wap untuk setiap kumpulan bancuhan.

Mesin espresso ini untuk semua mereka yang mendedikasikan hidup mereka untuk kopi; yang mengkaji, menyelidik dan bereksperimen setiap hari untuk membawa pengalaman kopi yang bermakna ke dalam cawan kopi.

Mesin Espresso Komersial GB5 oleh La Marzocco ini penuh dengan teknologi elektronik proprietari termaju syarikat ini. Ia memberikan mesin ini kestabilan dan kawalan suhu yang lebih baik dengan reka bentuk berinspirasikan Eropah yang dibina untukk kegunaan komersial.

Model asal mesin ini keluar pada tahun 2005, tetapi La Marzocco telah menambah baiknya sejak itu. Mereka juga mengukir dua teratai merah di sisi mesin untuk mengimbas kembali warisan syarikat sebagai pengeluar kopi dari Florentine.

Mesin Espresso GB5 S dijual pada harga $32,990. Mesin yang luar biasa ini memberikan barista banyak kawalan lanjutan ke atas proses membuat espreso. Ini termasuk dapat mengurus secara langsung isipadu bru, suhu dandang, kitaran pembersihan dan banyak lagi.

Mesin espresso yang paling mahal ialah Mesin Espresso Eversys Enigma Traditional Superautomatic E6m ST. Ia adalah mesin espresso gred komersial yang cukup lebar untuk dua barista menggunakan mesin itu pada masa yang sama (lebarnya 84cm).

Mesin ini boleh mengepam keluar 350 espreso sejam jika barista menggunakannya secara berterusan, menjadikannya sempurna untuk kedai kopi komersial. Mesin Eversys dilengkapi dengan banyak fungsi menarik, termasuk muncung krema, penghasil wap dengan Everfoam, pengisar kopi dan peti sejuk 2 gelen oleh Vitrifrigo.

Ini menjadikannya hebat bukan sahaja untuk kegunaan barista professional tetapi juga sebagai mesin layan diri. Pembuat espreso komersial ini berharga $46,800.


5 Peristiwa Bersejarah Malaysia Yang Patut Difilemkan

Pasti tidak ramai yang menyangka sebuah filem kuasi-fiksyen sejarah kini bergelar filem paling tinggi kutipannya dalam industri perfileman Malaysia.

Kejayaan filem 'Mat Kilau' merupakan satu perubahan yang telah lama dinanti-nantikan peminat filem tempatan, menjadi penanda yang membuktikan minat dan citarasa masyarakat terhadap filem sejarah tetap ada; sekiranya karya yang dihidang kena dengan selera kita.

Selain kisah Mat Kilau, sejarah negara kita juga punya banyak peristiwa menarik dan kontroversi seandainya difilemkan yang pasti hebat hasilnya. Berikut adalah lima peristiwa bersejarah masyarakat kita yang layak untuk difilemkan.

Dalam lipatan sejarah negara kita, Peristiwa Sook Ching agak kurang popular diperkatakan - mungkin kerana sejarah ini lebih berkait rapat dengan masyarakat Cina di Tanah Melayu, dijadikan sasaran tentera Jepun.

'Sook Ching' atau 'pembersihan etnik' adalah nama gelaran kepada operasi besar-besaran tentera Jepun yang dijalankan di Singapura bermula 21 Februari sehinggalah 4 Mac tahun 1942, bertujuan untuk memburu dan membunuh mana-mana individu lelaki Cina berusia 18 hingga 50 tahun yang didakwa anti Jepun.

Bagaimanapun operasi itu jelas sekali tidak hanya terhad kepada kumpulan itu, menyebabkan jumlah kematian 5,000 menurut laporan rasmi dari pihak Jepun ataupun 50,000 lelaki Cina menurut sumber tidak rasmi.

Individu lelaki Cina dikumpulkan dan diperiksa oleh unit Kempeitai, polis tentera Jepun untuk ditentukan status mereka. Sesiapa saja yang disyaki akan dibawa ke lokasi pembunuhan yang terletak di Punggol, Changi dan Tanah Merah.

Jeneral Yamashita - individu yang mengetuai pendudukan Singapura bagi pihak kerajaan Jepun menafikan wujud arahan khas operasi ini dikeluarkan. Sebaliknya dia menyalahkan sesetengah kumpulan tentera Jepun yang bertindak sendiri serta melampau dalam menjalankan arahan yang diterima.

Dalam tahun 2013, sebuah filem yang didakwa dihasil berdasarkan kepada peristiwa pencerobohan Lahad Datu, Sabah oleh sekumpulan pejuang pembebasan mula dihasilkan. Namun pengarah filem berjudul 'Patriot' itu sendiri menafikan filemnya berkait dengan insiden tersebut.

Ini bermakna secara rasmi belum ada mana-mana karya cuba memaparkan insiden pencerobohan Lahad Datu oleh pasukan tentera bergelar Angkatan Keselamatan Diraja Kesultanan Sulu dan Borneo Utara pada tarikh 9 Februari 2013, dalam bentuk filem.

Peristiwa ini bermula selepas sekumpulan pengikut kepada individu yang mengaku dirinya waris sah Kesultanan Sulu, Jamalul Kiram III mendarat di Kampung Tanduo, Lahad Datu - sebagai usaha untuk menekan kerajaan Malaysia agar mengembalikan Sabah kepada pewaris asalnya.

Usaha untuk berunding dengan kumpulan ini selama beberapa minggu gagal menemui penyelesaian.

Sehinggalah satu insiden di mana beberapa orang anggota polis yang berkawal, terbunuh dalam pertempuran tanggal 1 Mac 2013. Sebagai tindak balas serta usaha menamatkan konflik yang enggan dipanjangkan lagi, pihak tentera memulakan operasi yang dinamakan Op DAULAT pada 5 Mac 2013.

Hasil serangan udara dan darat yang tersusun, pasukan penceroboh berjaya dileraikan kedudukan mereka serta mengalami banyak korban nyawa.

Selepas beberapa insiden pertempuran kecil yang berlaku di antara pasukan keselamatan negara kita dengan kumpulan penceroboh yang cuba menyelamatkan diri, Op DAULAT ditamatkan secara rasmi pada 24 Mac 2013.

Jamalul Kiram III meninggal dunia pada 21 Oktober 2013 akibat kegagalan buah pinggang dan perjuangan beliau untuk menuntut semula Sabah dipercayai diteruskan waris beliau.

Sehingga ke hari ini tragedi Memali terus menimbulkan perdebatan hangat di kalangan ahli masyarakat, yang mempunyai perspektif masing-masing dalam menilai tragedi tersebut.

Populariti seorang pemimpin agama setempat bernama Ibrahim Mahmud atau lebih dikenali sebagai Ibrahim Libya mengundang rasa kurang senang beberapa orang individu dalam kerajaan, disebabkan oleh aliran politik beliau yang berbeza.

Allahyarham Ibrahim seorang lulusan dari Libya dan Universiti al-Azhar di Mesir didakwa  membawa dakyah ajaran sesat serta mampu menjadi ancaman kepada ketenteraman masyarakat.

Atas tuduhan tersebut, beliau ditahan di bawah Akta Keselamatan Dalam Negeri (ISA) pada bulan September 1984. Namun keengganan beliau untuk menyerah diri menyebabkan Ibrahim melarikan diri sehinggalah pasukan polis berjaya mengepung beliau di rumahnya, sekitar awal pagi tanggal 19 November 1985.

Dilindungi penduduk kampung, pertempuran di antara penduduk Kampung Memali yang terletak di Baling, Kedah berkesudahan dengan 14 orang kampung termasuklah Ibrahim dan 4 orang anggota polis terkorban.

Tragedi ini terus menghantui pentadbiran kerajaan, disebabkan oleh bermacam dakwaan yang timbul serta pengakuan sendiri mereka yang terlibat dalam operasi itu yang dikatakan dijalankan hanya atas dasar politik, berbanding keselamatan negara.

Salah satu peristiwa yang mengeruhkan hubungan diplomatik di antara Malaysia (ketika itu Malaya) dan Indonesia, adalah konfrontasi Indonesia yang diisytiharkan pada 25 September 1963.

Ini semua berlaku ekoran kerajaan Malaya mahu menubuhkan sebuah persekutuan dengan menggabungkan Tanah Melayu, Singapura, Sabah dan Sarawak dalam satu kuasa pentadbiran - yang disifatkan Indonesia sebagai meneruskan legasi kolonial di Asia Tenggara.

Indonesia bertindak mewujudkan sekatan ekonomi dan hubungan diplomatik dalam usaha memastikan hasrat itu tidak berhasil. Namun kedegilan Malaya untuk meneruskan hasrat mengakibatkan tentera Indonesia mula menceroboh masuk beberapa kawasan strategik, bagi mencipta tekanan.

Beberapa pertempuran di antara tentera Indonesia berdepan Askar Melayu yang disokong tentera British mula berlaku.

Insiden itu berakhir selepas satu pemberontakan dalaman di Indonesia berlaku sehingga mengakibatkan Presiden Indonesia ketika itu, Sukarno kehilangan kuasa dan sokongan apabila 6 orang kuatnya yang berpangkat pegawai tinggi tentera mati dibunuh.

Di antara banyak topik sejarah, peristiwa pertembungan etnik orang Melayu dan Cina yang berlaku di Kuala Lumpur tanggal 13 Mei 1969 pasti merupakan antara momen sejarah paling sukar untuk difilemkan.

Ini kerana apabila kita membicarakan berkenaan peristiwa ini, wujud terlalu banyak perspektif, cerita dan pandangan berbeza yang akhirnya tetap gagal merungkai siapa baik dan siapa jahat dalam kisahnya.

Kita semua tahu puncanya. Dalam pilihan raya yang dijalankan, parti Perikatan (kini Barisan Nasional) hanya berjaya memenangi majoriti mudah, gagal mendapatkan jumlah 2/3 yang diidamkan. Kejayaan parti politik pembangkang seperti DAP, GERAKAN dan PAS memenangi kerusi menjadi satu tamparan besar kepada kerajaan.

Bagaimanapun ada segelintir penyokong fanatik parti politik khasnya dari kaum Cina, yang berlebih-lebih dalam meraikan kemenangan ini - khasnya di Kuala Lumpur di mana berlaku beberapa insiden provokasi di kawasan bermajoriti masyarakat Melayu.

Bagi melawan provokasi itu, satu perhimpunan yang diserta orang-orang Melayu anjuran Menteri Besar Selangor, Dato' Harun Idris dirangka.

Dalam suasana yang sudah sedia tegang, beberapa insiden kecil yang berlaku membawa kepada pergaduhan lebih besar sehinggalah merebak ke beberapa kawasan di Kuala Lumpur memaksa Rejimen Askar Melayu turun padang mengawal situasi.


5 Fungsi Kereta BMW Yang Boleh Dilanggan Berasingan (Malaysia)

Sama seperti banyak model perniagaan lain yang menggunakan sistem langganan secara bulanan kepada pengguna, pengeluar kereta juga tampak enggan ketinggalan.

Kami sudah menulis satu artikel berkenaan fungsi-fungsi kereta yang kini telah dijadikan pakej langganan secara bulanan atau tahunan untuk diakses. Apa yang kami tidak jangkakan, baru-baru ini jenama Jerman, BMW turut sama mengumumkan pelaksanaan sistem serupa di negara kita.

Adakah ini sesuatu yang bakal menjadi kebiasaan di masa hadapan, bila kereta semakin bergantung kepada peranti cip elektronik dan komputer? Berikut adalah lima fungsi kenderaan yang perlu dilanggan pemandu BMW di Malaysia.

Salah satu fungsi yang telah mula diperkenalkan pada banyak model kereta, adalah kemampuan untuk mengekalkan jarak pemanduan selamat pada kelajuan tinggi serta kawalan pergerakan kenderaan automatik ketika jalan sesak.

BMW Malaysia kini menawarkan pakej langganan untuk kedua-dua fungsi ini kepada pemandu, dengan bayaran RM170 sebulan atau RM3,750 untuk sepanjang hayat kenderaan.

Model BMW yang melanggan fungsi ini mempunyai kemampuan untuk mengekalkan kelajuan secara konsisten pada had laju maksima 210km/j serta tidak perlu dikawal minyak dan brek ketika bergerak secara perlahan.

Kenderaan dengan akses fungsi ini mampu bergerak dan berhenti, dengan pemandu hanya perlu menetapkan jarak yang diingini di antara kereta mereka dengan kereta hadapan.

Pernahkah anda rasa susah ketika memandu dalam keadaan yang gelap, memerlukan anda sering menukar di antara lampu tinggi dan lampu biasa bagi menerangi jalan di depan?

Sekiranya anda pemilik model BMW yang dipasangkan fungsi ini, anda hanya perlu membayar RM40 sebulan atau RM800 untuk sepanjang hayat kenderaan untuk mengakses fungsi kawalan lampu selektif automatik.

Dengan fungsi ini diaktifkan, pengesan akan membaca tahap pencahayaan laluan anda dan mengaktifkan tahap lampu yang sesuai termasuklah situasi di mana ada kenderaan lain datang dari depan. Sekiranya anda duduk situasi itu, pasti anda perlu 'menurunkan' lampu agar pemandu di hadapan anda tidak silau mata mereka kan?

Semua ini tidak lagi perlu anda bimbangi sekiranya anda melanggan fungsi ini dan mengaktifkannya.

Kami tidak tahu kenapa dua fungsi ini diperkenalkan di negara kita, kerana secara semulajadinya stereng dan kerusi tempat duduk kenderaan kita memang sedia ada panas-panas dek terik matahari.

Bagaimanapun BMW melihat potensi untuk pakej ini tetap dipasarkan di Malaysia, menawarkan akses kepada dua fungsi ini kepada pengguna secara langganan atau sekali bayar.

Untuk pemanas stereng, harga langganan sebulan adalah RM50 dan pengaktifan sepanjang hayatnya pula dikenakan harga RM950. Untuk pemanas kerusi depan, kadar caj dikenakan adalah RM80 sebulan atau RM1,750 untuk pengaktifan kekal.

Salah satu 'kekurangan' yang ada dalam model kereta-kereta elektrik, adalah ketiadaan bunyi enjin yang terhasil daripada proses tindak balas dalam enjin ke ekzos.

Untuk mewujudkan kembali sensasi audio yang ada, banyak pengeluar merekabentuk sistem bunyi menggunakan pembesar suara yang menghasilkan semula bunyi ekzos dan enjin mengikut mod pemanduan yang ditetapkan.

Ini adalah salah satu fungsi yang sedang dijual kepada bakal pembeli jenama BMW di Malaysia, menerusi pakej IconicSounds Sport. Pakej dengan harga RM640 sekali bayar ini membolehkan pemandu menetapkan sendiri bunyi yang terhasil ketika mereka memandu.

Dibangunkan bersama-sama komposer legenda Hans Zimmer yang bertanggungjawab menyelia dan menghasilkan nada-nada yang mewakili fungsi tertentu dalam kereta, sistem bunyi kereta tiruan ini didakwa merupakan antara sistem terbaik telah dibangunkan setakat ini - dalam mengfabrikasikan audio dengan pergerakan pedal minyak dan brek.

Dengan kemudahan sistem GPS berasaskan telefon pintar, sama ada melalui sistem Google Maps, Waze atau Apple Maps - agak menghairankan kenapa pengeluar kereta masih lagi mahu memasangkan sistem GPS yang dibangunkan mereka sendiri ke dalam produk mereka.

Apatah lagi kajian telah menunjukkan kebanyakan pemandu yang mempunyai kereta dengan sistem GPS terpasang dalam kereta, lebih gemar menggunakan telefon pintar untuk mendapatkan bantuan navigasi.

Ini kerana hasil maklum balas orang ramai sebagai pengguna menunjukkan ramai enggan menggunakannya, kerana merasakan sistem GPS eksklusif pengeluar kereta sukar untuk digunakan. Majoriti pemandu hanya menggunakan sistem GPS yang dipasang dalam kereta secara purata selama 2 minggu - sebelum beralih kepada telefon pintar.

Melainkan sistem GPS siap terpasang itu adalah sesuatu yang dijual serta telah dikenakan kosnya dalam harga kereta. BMW juga sama, mewujudkan pakej pengemaskinian peta GPS secara muat turun daripada portal mereka dengan harga langganan RM269 untuk akses setahun.

Industri automotif negara kita secara majoritinya masih terkebelakang berbanding pasaran negara maju lain, di mana apa yang kami senaraikan di atas adalah satu praktis normal.

Namun melihat pembangunan kereta elektrik dan kaedah pemasaran yang sedang diusahakan pengeluar kereta, kami andaikan pakej-pakej langganan sebegini adalah taktik jualan yang bakal diamalkan juga satu hari nanti - oleh pengeluar kereta jenama tempatan seperti Proton dan Perodua.

Sukar untuk meramal berapa lama lagi sebelum pasaran kereta tempatan untuk orang kebanyakan mula beralih kepada model perniagaan sama, di mana fungsi-fungsi kereta yang sudah siap terpasang - hanya boleh diakses dan diaktifkan dengan bayaran bulanan atau tahunan.

Petunjuk paling jelas bagi kita untuk bersedia, adalah bila jualan kenderaan elektrik di negara kita sudah mengatasi jualan kenderaan berasaskan bahan bakar petrol dan diesel. Negara-negara Eropah mensasarkan 2035 sebagai tahun di mana semua kenderaan berasaskan minyak ditamatkan jualannya.

Kita mungkin akan menunggu lebih lama, tetapi persoalannya di sini - sekiranya semua pengeluar beralih kepada sistem langganan seperti BMW, di mana pula penjimatannya dalam aspek perbelanjaan kewangan pelanggan selepas kita beralih daripada petrol/diesel kepada elektrik sepenuhnya?

Apa kelebihannya kita menggunakan kereta elektrik dan berhenti membeli bahan bakar, sekiranya pengeluar mempunyai hak untuk menyekat akses kita kepada fungsi kereta milik kita - hanya disebabkan kita culas membayar yuran kita?


5 Taktik Berniaga Yang Haram Tapi Disukai Masyarakat Kita

Dewasa ini, semakin banyak model-model perniagaan dibangunkan sebagai usaha bagi menjana keuntungan.

Secara amnya perbuatan ini jelas sesuatu yang sangat digalakkan daripada perspektif Islam, kerana ramai tokoh-tokoh ternama dalam sejarah Islam termasuklah Rasulullah saw. terlibat dalam perniagaan.

Namun tanpa kita sedari di dalam hidup kita, ada banyak model perniagaan yang sebenarnya haram. Lebih malang, ramai yang terjebak tak kira tua atau muda.

Berikut adalah lima model perniagaan yang sebenarnya salah dari segi hukumnya, tetapi sudah menjadi satu kebiasaan yang diamalkan masyarakat kita.

Baru-baru ini tular di media sosial berkenaan populariti urusan jual beli yang dinamakan sebagai cedok-cedok, melibatkan produk seperti alat solek, kerongsang, produk makanan dan bermacam lagi barangan yang menarik perhatian.

Dijual secara 'satu cedok' dengan harga yang telah ditetapkan, model perniagaan sebegini sebenarnya sudah pun lama diperkenalkan sejak dulu - biasanya menggunakan campuran gula-gula atau coklat kanak-kanak tetapi kini dipopularkan semula oleh peniaga-peniaga dalam talian secara striman langsung.

Apa yang membuatkan urusniaga sebegini haram, adalah disebabkan oleh ketidaktentuan yang akan timbul dalam penentuan barangan yang akan diperolehi pembeli.

Tidak wujud keadilan kepada pembeli kerana mereka bergantung sepenuhnya kepada 'kemahiran' tukang cedok mencedok.

Kotak misteri merupakan antara modus operandi yang sangat menarik taktik pengiklanannya.

Kini mudah ditemui jualannya dalam portal jualan internet, sebuah kotak misteri biasanya dijual dengan satu harga yang telah ditetapkan biasanya agak rendah.

Jualan sebegini juga memberikan pembelinya peluang untuk mendapatkan sesuatu pada harga yang lebih tinggi seperti telefon pintar misalnya. Dari situ kita dah nampak ada unsur perjudian.

Kotak misteri sebegini jelas haram kerana pembelinya tidak mengetahui apa yang bakal mereka perolehi.

Mereka juga berdepan peluang tinggi dianayai oleh penjual yang sengaja memanipulasi sentimen pembeli untuk cuba mendapatkan sesuatu yang bernilai.

Kenapa perlu ada kolum khas untuk 'kotak tak berapa misteri' dan apa pula bezanya dengan kotak misteri di atas?

Satu lagi model jualan yang kerap kali kita temui adalah jualan kotak misteri yang sudah digariskan apa isi kandungannya. Namun isi kandungan itu akan diberikan secara rawak.

Sebagai contoh, sebuah kotak misteri dikatakan mempunyai set alat tulis di dalamnya. Ada pen, pensil, pemadam, pengasah pensil, kotak pensil, pembaris dan gam dijual hanya pada harga RM8. Nampak menarik kan?

Tetapi apa yang membuatkan jualan ini jadi haram, adalah apabila penjual menetapkan syarat pembeli haruslah menerima barangan yang mereka beli secara rawak.

Jadi pembeli tidak mengetahui apakah jenis, rupa, warna dan kualiti produk yang telah mereka bayar sebaliknya perlu bergantung kepada budi bicara penjual menentukannya.

Status ini turut sama terpakai dalam pembelian beg buta atau blind bag dan pek buta atau blind pack, baik secara fizikal atau digital/maya.

Pembeli yang sudah membayar sesuatu tidak seharusnya membiarkan nasib menentukan apa yang bakal mereka perolehi tanpa tahu apa yang akan mereka dapat, walaupun diberitahu apa kemungkinan isi kandungan yang ada dalam pek/beg itu.

Sekiranya anda sempat berkunjung ke pusat hiburan kanak-kanak, pasti anda akan terserempak dengan mesin pencengkam atau claw machine - yang menawarkan hadiah seperti patung beruang, gula-gula, coklat dan sebagainya.

Penulis lihat masih ramai ibu bapa membenarkan permainan ini dimainkan anak-anak mereka sedangkan jelas model perniagaan itu sangat mirip dengan judi.

Ini kerana apabila duit atau token dimasukkan ke dalam mesin, tidak ada kesahihan pemainnya akan memperolehi sesuatu. Besar kemungkinan dia akan pulang tangan kosong.

Dalam situasi berbeza, pemain yang 'handal' pula berkemungkinan tidak memperolehi apa yang mereka hajati, sebaliknya hanya perlu berpuas hati dengan apa saja yang mereka dapat.

Lebih malang, mesin permainan ini sebenarnya sudah didedahkan sejak dulu telah diprogramkan hanya akan membenarkan hadiah diberikan selepas beberapa kali cubaan dilakukan.

Mesin ini bukanlah menilai kemahiran anda, sebaliknya hanya mahu melihat sebanyak mana duit/token anda mampu belanjakan, sebelum memberikan anda pulangan yang tak setimpal dengan harga yang anda bayar.

Sehingga ke hari ini, banyak peniaga sama ada yang meniaga di pasar, gerai tepi jalan, premis perniagaan, pasaraya dan pasaraya hiper gemar menetapkan harga jualan mereka dengan nilai 9 sen dihujungnya.

Sebagai contoh, satu pek bawang besar dijual dengan harga RM5.99. Sehelai baju dijual pada harga RM18.99. Sebiji buah epal dijual pada harga RM2.59. Semua berakhir dengan 9 sen.

Tetapi adakah kita semua sudah lupa, negara kita sudah lama menamatkan penggunaan duit syiling 1 sen? Jadi bagaimana kita nak membentuk harga 9 sen yang sering ditetapkan penjual dengan syiling, kerana nilai syiling kita yang terkecil adalah 5 sen?

Persoalan kedua, bagaimana penjual nak membayar semula baki 1 sen itu, sekiranya syiling itu sudah pun mansuh?

Situasi ini sudah kekal sekian lama sehinggakan kita sebagai pengguna dah biasa dah menerima konsep sekiranya harga barangan itu 99 sen, kita perlu bersedia bayar RM1. Ke mana perginya lebihan 1 sen itu? Ke poket penjual.

Lebihan itulah yang menyebabkan semua urusan jual sebegini tidak selari dengan konsep Islam, disebabkan oleh wujudnya unsur-unsur penipuan di situ - walaupun penipuan itu diterima ramai.

Penjual seharusnya memulangkan kembali 1 sen, tetapi jelas dalam situasi sebegini dah jadi mustahil. Jadi adalah lebih baik peniaga membundarkan saja harga jualan mereka daripada berakhir dengan 9 sen kepada 10 sen. Yang 99 sen, jadi RM1. Yang RM9.99 jadi RM10. Dengan kaedah ini, penipuan tidak lagi wujud dan transaksi boleh berlaku atas nilai yang dipersetujui antara kedua-dua pihak.


Kemana Ultraman Pergi Selepas Berlawan?

Tahukah anda, siri pertama dari watak adiwira Ultraman disiarkan pada tahu 1966? Ini bermakna, watak Ultraman ini sudah lebih 50 tahun wujud dengan pelbagai varian baru Ultra diwujudkan antaranya Ultraman Gaia, Ultraman Seven, Ultraman Ginga, Ultraman Saga dan banyak lagi.

Walaupun setiap varian watak Ultraman ini mempunyai perbezaan utama dari segi rupa bentuk, terdapat 1 persamaan antara kesemua watak Ultra ini. Sebaik sahaja menewaskan musuh, Ultraman ini akan terbang ke langit.

Ultraman menggunakan cahaya matahari atau sebarang cahaya terang untuk mengecas semula diri mereka sendiri. Ini berlaku pada tubuh mereka yang memiliki mekanisme penyerap cahaja semulajadi. Hampir 90% Ultraman mendapat tenaga mereka dari sumber cahaya atau matahari. Di planet asal Ultraman pula, mereka mendapat tenaga daripada "Plasma Spark".

Walau bagaimanapun, apabila jauh dari planet asal mereka, Ultraman terpaksa mendapatkan tenaga daripada cahaya matahari. Kelemahan terbesar mereka ialah planet seperti Bumi tidak mempunyai jumlah cahaya matahari yang diperlukan untuk mereka berfungsi untuk jangka masa yang lama.

Mereka bergantung kepada hukum "3 minit". Selepas 3 minit, lampu sensor mereka akan bertukar warna (kebiasannya dari biru ke merah). Kelemahan inilah yang memerlukan penciptaan "Color Timer" yang mungkin tidak sama untuk semua Ultraman. Ultraman tidak perlu makan dan minum untuk mendapatkan tenaga sebaliknya Ultraman menukar cahaya dan haba melalui kulit mereka untuk menghasilkan tenaga.

Untuk Ultraman yang berasal daripada planet M78, penyerapan tenaga dilakukan melalui tanda perak pada perisai mereka yang berfungsi seperti panel suria. Walaupun keseluruhan kulit mereka mampu melakukan perkara ini, bahagian yang berwarna perak pada kulit mereka merupakan bahagian yang paling sensitif terhadap cahaya dan efektif.

Dalam siri Ultra Force, selepas pertempuran yang melelahkan, mereka terpaksa menerima rangsangan tenaga pada pancaran lampu yang terhad. Mereka fokuskan cahaya itu pada tanda perak di tubuh mereka sehingga mereka mampu terbang meninggalkan atmosfera Bumi. Kemudian barulah sinaran matahari memulihkan sepenuhnya kuasa mereka.

Ultra Force ialah trio Ultra yang terdiri daripada Ultraman Scott, Ultraman Chuck dan Ultrawoman Beth yang datang ke Bumi dari Planet Altara di Nebula M78. Mereka pertama kali muncul dalam Ultraman: The Adventure Begins di mana mereka mempertahankan Bumi daripada raksasa dari Planet Sorkin.

Semua Ultraman perlu mengawal penggunaan tenaga mereka sendiri kerana keupayaan mereka mengecas tenaga daripada cahaya matahari dihadkan oleh panel solar pada tubuh dan mekanisme masing-masing.

Walaupun semua Ultraman boleh serap cahaya, tidak semua Ultraman boleh menukar cahaya dalam atmosfera Bumi dengan baik. Bagi kes seperti Ultraman Seven sahaja yang membolehkan dia melepak di Bumi melepasi peraturan "tiga minit" kebiasaan kerana Ultraman Seven mempunyai panel suria tambahan pada badannya.

Walau bagaimanapun, perlu diingatkan bahawa had masa mereka hanya dilanjutkan sedikit sahaja. Dalam kegelapan penuh, mereka mempunyai sekatan tenaga yang sama seperti Ultraman lain. Selain itu, panel mereka tidak akan membantu mereka jika mereka menggunakan lebih banyak tenaga daripada apa yang mereka serap.

Dalam siri Ultraman Mebius & Ultra Brothers, diperlihatkan bahawa Ultraman hampir tidak pernah menunjukkan kuasa-kuasa terhebat mereka apabila berada di Bumi, sebaliknya bergantung pada teknik seperti Ultra Power dan Ultra Lifting yang biasa-biasa sahaja tidak menghabiskan tenaga mereka terlalu pantas.

Walaupun Ultraman amat memerlukan cahaya matahari sebagai sumber tenaga, ianya perlulah dalam kadar yang sederhana. Dos tenaga suria yang terlalu banyak dalam sesetengah kes boleh membunuh Ultraman.

Di tengah-tengah pertempurannya melawan Bemstar, Ultraman Jack memutuskan untuk mendapatkan tenaga secara langsung dari Matahari dengan terbang ke arahnya. Walau bagaimanapun, akibat terlalu dekat dengan matahari dan menyerap terlampau banyak tenaga diluar kemampuan simpanannya, Ultraman Jack telah pengsan.

Ultraman Jack hampir mati selepas pengsan dan hanyut ke dalam matahari, mujurlah Ultraman Seven menyelamatkannya. Namun Ultraman Seven juga pernah terbang ke matahari tanpa sebarang masalah, ini membuktikan Ultraman Jack pengsan adalah kerana badannya mempunyai had yang rendah terhadap cahaya matahari berbanding Ultraman yang lain.

Ultraman Gaia dan Agul merupakan dua Pahlawan Ultra yang berasal dari planet Bumi dan mereka memperoleh kekuatan daripada "Mana". "Mana" adalah tenaga kehidupan dan mereka mengumpulkannya masing-masing dari Bumi dan Laut.

Ini bermakna mereka tidak mempunyai had masa selagi kehidupan wujud di Bumi dan mereka secara semula jadi akan mendapat kembali tenaga mereka daripada persekitaran mereka di Bumi, lebih cepat daripada Ultra lain. Walau bagaimanapun, kekuatan mereka boleh terjejas oleh aktiviti berlebihan dan kecederaan.

Berbalik kepada persoalan dalam tajuk artikel ini, kemana Ultraman pergi selepas berlawan? Jawapannya adalah terbang keluar dari atmosfera bumi dan terbang berdekatan dengan matahari untuk menyerap cahaya.


5 Pelakon Dengan Gaji Kecil Dalam Filem Yang Untung Besar

Pelakon-pelakon dengan nama besar biasanya mempunyai kemampuan untuk menentukan hala tuju sesuatu kontrak lakonan mereka, baik dalam filem ataupun drama yang memihak kepada mereka.

Bagaimanapun ada juga situasi di mana pelakon terpaksa berpuas hati dengan bayaran ciput, sama ada disebabkan oleh populariti mereka yang lebih rendah ketika itu, kekangan bajet filem ataupun sanggup bekerja atas faktor-faktor tertentu.

Berikut adalah lima pelakon yang menerima bayaran sangat rendah dalam filem, walaupun filem yang mereka lakonkan meletup dan mencecah jutaan ringgit kutipannya.

Bagi mereka yang mengikuti filem-filem komedi dekad 1980-an, filem 'The Gods Must Be Crazy' yang menampilkan seorang lelaki bernama Nǃxau ǂToma dari Namibia, yang datang dari suku San.

Seorang petani dan penternak, Toma ketika ditemui mengamalkan cara hidup yang langsung tidak meletakkan kepentingan materialistik. Dia diminta berlakon sebagai watak utama filem tersebut dengan bayaran hanya sekitar USD300 (RM1,335).

Kejayaan filem itu yang sangat bergantung kepada lakonan lucu beliau menghadapi situasi-situasi baru dalam hidupnya, akhirnya menjadi antara filem paling berjaya di Afrika Selatan sebelum mula memasuki pasaran antarabangsa.

Setakat ini 'The Gods Must Be Crazy' sudah mencatat kutipan lebih USD200 juta (sekitar RM891 juta) hasil jualan tiket, pita, VCD dan DVD, dibantu oleh kontroversi berkenaan paparan masyarakat Afrika yang dikatakan kurang adil.

Untuk filem sambungannya, Toma berjaya melakukan rundingan lebih adil - memperolehi sekitar USD500,000 untuk muncul semula.

'Napoleon Dynamite' merupakan antara filem yang berstatus kultus dalam budaya popular dunia, menjadi filem yang sering dirujuk sebagai filem paling berjaya walaupun berdepan kekangan bajet yang rendah.

Produksi filem itu yang hanya mempunyai sekitar USD400,000 (RM1.78 juta) untuk keseluruhan filem, memerlukan banyak kaedah kreatif dalam menjimatkan dana dilakukan. Yang terkesan, bayaran kepada pelakon terlibat.

Jon Heder yang pada ketika itu masih lagi baru bertatih dalam lakonan, ditawarkan untuk menjadi watak utama filem tersebut dengan kadar bayaran USD1,000 (RM4,455) dan perlu menjalani sesi penggambaran sekitar 22 hari.

Tidak sampai setahun selepas diterbitkan dalam tahun 2004, 'Napoleon Dynamite' berjaya melakukan kutipan sekitar USD 45 juta memberikan mereka pulangan lebih 100 kali ganda modal. Walaupun menerima bayaran kecil, karier Heder selepas itu melonjak ke tahap lebih tinggi dan menjadi antara bintang komedi Hollywood dekad tersebut.

Tidak ramai yang sanggup bekerja secara percuma dalam sesuatu produksi. Bagaimanapun bagi aktor legenda mendiang Christopher Lee, peluang untuk membantu sebuah produksi merakamkan jalan cerita yang cukup dia sukai tidak dilepaskan.

Kisahnya, watak Lord Summerisle dalam filem klasik 'The Wicker Man' memang digarap dengan Lee sebagai pemainnya.

Namun selepas Lee diberikan skrip filem ini, pasukan produksi secara jujur menerangkan bahawa mereka berdepan kekangan bajet - sudah pasti tidak mampu membayar kadar biasa Lee, yang ketika itu sudah dikenali sebagai nama besar dalam genre filem seram.

Suka dengan skrip filem itu yang disifatkan beliau lain daripada apa yang biasa disajikan kepada penonton, Lee bersetuju untuk memegang watak itu tanpa bayaran.

Kini 'The Wicker Man' dianggap sebagai salah sebuah filem rujukan utama genre seram, membantu mempopularkan banyak festival bertemakan simbol utama filem itu, diterjemahkan ke dalam bentuk novel dan pementasan teater.

Di antara kebanyakan tawaran bernilai rendah yang mengubah hidup seorang pelakon, kisah pelakon handalan Hillary Swank menerima hanya USD3,000 (RM13,370) untuk melakonkan watak utama yang sangat sukar dimainkan dalam filem 'Boys Don't Cry' sering diceritakan sebagai pengorbanan yang cukup berbaloi.

Daripada segi kutipan, filem ini bolehlah dianggap berjaya dengan kutipan sekitar USD20 juta berbanding modal USD2 juta. Bagaimanapun lakonan Swank sebagai seorang individu transgender membolehkan beliau memenangi kategori pelakon wanita terbaik anugerah Academy, yang benar-benar mengubah hidupnya.

Walaupun demikian, kadar bayarannya yang diterima semasa proses produksi filem itu belum memadai untuk beliau dilindungi insurans perubatan di Amerika Syarikat.

Selepas memenangi anugerah pelakon terbaik, Swank menceritakan dia pernah gagal mendapatkan bekalan ubat-ubatan di farmasi - kerana dirinya masih belum layak mendapat perlindungan seperti kumpulan pekerja lain.

Bagi sesetengah pelakon, peluang untuk bekerja dengan pengarah yang diidamkan adalah satu peluang yang enggan dilepaskan - apatah lagi apabila seseorang ditawarkan berlakon untuk pengarah legenda Martin Scorsese.

Itulah yang bermain difikiran aktor komedi Jonah Hill, selepas hanya ditawarkan amaun minima yang perlu dibayar kepada penggiat seni seperti yang telah ditetapkan Badan Persatuan Pelakon Amerika Syarikat.

Ini kerana semasa sesi pemilihan pelakon, pasukan produser dilaporkan sedang dalam proses menentukan sama ada mahu menawarkan watak kepada Hill atau seorang lagi pelakon tidak dinamakan.

Bagi meningkatkan peluang dia berlakon dalam filem Wolf of Wall Street, Hill bertindak menawarkan dia sebagai pelakon dengan bayaran minima USD60,000 (RM267,350). Angka itu pula belum mengambil kira potongan lain seperti cukai dan komisyen yang perlu dibayar.

Projek itu pula dijadualkan berjalan lebih 7 bulan, memerlukan komitmen cukup tinggi dari Hill. Membariskan Leonardo DiCaprio sebagai watak utama, filem itu mencetuskan kontroversi besar-besaran, bukan saja ekoran adegannya tetapi turut sama berkait dengan skandal 1MDB yang dikatakan diguna bagi mendanai filem tersebut.

Semua itu tidak menghalang Wolf of Wall Street mencatat kutipan USD392 juta berbanding modal USD100 juta.

Pengorbanan Jonah Hill bagaimanapun berhasil - dia yang selama ini lebih dikenali sebagai watak 'si gemuk' dalam filem komedi, dicalonkan untuk kali kedua anugerah pelakon pembantu terbaik anugerah Academy.

Walaupun gagal memenanginya, usaha Hill untuk mengubah karier beliau tampak berjaya dan dia kini juga selesa membawakan watak yang lebih dramatik sifatnya.


5 Perangai Sebenar Ibu Bapa Menurut Pandangan Seorang Guru

Menjadi seorang guru memberikan kelebihan kepada seseorang, untuk menjadi lebih rapat dengan ahli masyarakat.

Dalam menangani urusan berkaitan pembelajaran dan tumbesaran anak-anak dalam komuniti, guru perlu berdepan bermacam jenis perangai individu, sama ada yang baik dan buruk, positif dan negatif.

Penulis bernasib baik mempunyai beberapa orang kenalan bergelar guru. Hasil perbualan kami, dapat penulis simpulkan secara amnya ada lima aspek negatif perangai ibu bapa yang harus diperbaiki, bagi mempertingkatkan tahap pendidikan generasi masa depan kita.

Faktor utama yang menjadi masalah besar guru adalah sikap segelintir ibu bapa yang senang-lenang melepaskan tanggungjawab mendidik anak mereka, kepada guru dilantik. Malangnya tindakan ini bertepuk sebelah tangan.

Bagi guru yang produktif, guru akan menyediakan kaedah untuk ibu bapa menyemak dan menandatangani hasil kerja anak mereka. Selalu mereka mendapati tidak ada maklum balas berlaku dari pihak penjaga yang diharapkan.

Sedangkan ruangan sebegitu dibuat bagi membantu ibu bapa memahami dan memantau secara langsung tahap perkembangan anak-anak mereka.

Yang sering dijadikan isu adalah isu guru malas tetapi dalam masa sama, masih ramai ibu bapa  gagal memahami tahap akademik anak-anak sendiri sehinggakan ada yang tidak tahu kemampuan sebenar anak mereka.

Ini membawa kepada satu masalah besar yang jarang diceritakan iaitu...

Kami tidak tahu apa yang berlaku dalam keluarga di mana ibu atau bapanya tidak mengetahui anak mereka masih kurang cekap dalam pengetahuan asas; menulis, membaca dan mengira walaupun sudah bersekolah beberapa tahun.

Kejadian sebegini memang berlaku! Apa yang lebih mengejutkan, ramai pula kalangan ibu bapa sebegini hanya mengetahui tentang tahap sebenar prestasi anak mereka selepas dimaklumkan guru.

Persoalan kami sebagai orang luar - tidak adakah waktu-waktu ketika murid di rumah, membolehkan ibu bapa menilai sendiri kemampuan anak mereka dalam tiga perkara asas ini?  Terlalu sibukkah mereka sehingga anak yang tidak pandai membaca pun, tidak diketahui ibu bapanya?

Lebih malang, walaupun ada segelintir menyedari anak mereka sangat lemah dalam asas akademik - tidak nampak wujud usaha yang lebih jitu daripada pihak penjaga dalam memperbaiki kemampuan anak mereka. Mungkin kerana..

Satu kekangan paling besar dalam mendidik adalah apabila guru perlu berhadapan dengan ibu bapa yang mengambil pendekatan redha sajalah dengan apa yang terjadi kepada anak mereka.

Redha mereka ini pula kurang betul pendekatannya. Mereka lebih senang untuk menyerah kalah dan menerima saja ketidakmampuan anak-anak dalam akademik berbanding berusaha memperbaikinya.

Ini kerana bagi ibu bapa sebegini - 'anak mereka tak pandai seperti orang lain' atau 'dah dia tak minat belajar' serta bermacam lagi alasan lain dijadikan hujah.

Apa yang membimbangkan, ibu bapa sebegini tidak melihat pendidikan sebagai sesuatu yang bernilai kepada masa depan anak mereka.

Mereka berpendapat daripada mereka membuang keringat dan masa, cuba mengubah pemikiran anak mereka - adalah lebih baik semua usaha itu diarahkan kepada membentuk kemahiran anak dalam satu bidang; supaya sekurang-kurangnya anaknya ada kemahiran agar dia boleh mendapatkan kerja.

Ramai ibu bapa zaman sekarang dek kesibukan memenuhi tanggungjawab di tempat kerja, memilih untuk membenarkan anak-anak mereka hidup dengan telefon, tak kiralah dengan menonton video tanpa henti atau bermain permainan video.

Guru sekolah sudah serik berhadapan kes di mana pelajar mengantuk di dalam kelas. Alasannya - main 'game' sampai jam 3 pagi. Apabila disoal adakah ibu bapa tak larang main game sampai tak tidur, anak murid biasanya menjawab tidak.

Dalam sesetengah situasi lebih unik dan lebih kritikal, guru pula perlu berhadapan masalah ibu bapa yang ketagihan telefon.  Anak-anak yang bersemangat nak ke sekolah kerap ponteng sekolah.

Keesokannya apabila ditanya kenapa murid tak datang semalam, anak murid yang belum pandai berbohong secara jujur akan menjawab 'semalam ayah/mak saya main fon sampai pagi, dia terlewat bangun.'

Netizen dan orang ramai sering melihat sesuatu perkara daripada perspektif mereka sebagai orang luar. Penjawat awam seperti guru sering dijalankan mangsa kritikan, apabila didakwa gagal menjalankan tugas seperti mana diingini masyarakat.

Kes guru diserang oleh ibu bapa yang terlalu memihak kepada anak sendiri, pihak sekolah dicerca disebabkan isu-isu tular - semua itu sudah menjadi asam garam bergelar pendidik dalam era media sosial.

Ibu bapa zaman sekarang juga semakin ramai yang lebih selesa menularkan sesuatu isu, berbanding berbincang elok-elok bagi menangani masalah yang timbul kerana menganggap itu solusi yang lebih efektif.

Sedangkan jalan perbincangan di antara pihak sekolah dengan ibu bapa senantiasa terbuka. Hakikatnya, yang benar-benar mahu menggunakannya hanyalah segelintir dari keseluruhan ibu bapa. Dipanggil hadir mesyuarat PIBG, tak pernah nampak muka.

Minta isi borang cadangan atau maklumbalas berkenaan penambahbaikan sekolah, jarang maklum balas yang baik dapat diterima. Bila timbul isu kontroversi, ramai ibu bapa secara tiba-tiba cerdik semua perkara, bijaksana dalam setiap benda dan punya banyak cadangan untuk membantu menyelesaikannya.

Sifat-sifat sebegini memang dah jadi sesuatu yang biasa dan guru-guru pun dah lali menghadapinya.

Tidak dapat kami nafikan - tugas guru untuk mendidik, tidaklah boleh dilihat hanya sebagai satu pekerjaan, sebaliknya adalah satu tanggungjawab besar yang bukan hanya terhad kepada 'sejenis kerja.'Bukan semua guru mampu mengambil pendekatan sebegini.

Namun ibu bapa juga seharusnya memainkan peranan menyokong guru - mengawasi, menyelia dan memahami pendidikan anak-anak mereka.

Sekiranya masih ramai ibu bapa gagal untuk memikul beban yang sepatutnya mereka sendiri tanggung, terus mengandaikan tugas mendidik anak-anak 100% jatuh kepada guru maka kita sebagai sebuah negara dan masyarakat pasti tidak akan ke mana-mana.